Midhiya mahu MIRA in 1.19 million rufiyaa balaigenfi - vNews.mv\nމިދިޔަމަހު މީރާއިން 1.19 މިލިއަން ރުފިޔާ ބަލައިގެންފި\nމަރްޔަމް ލީން 12 July 2021, 18:36\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން މިދިޔަ މަހު 1.19 ބިލިއަން ރުފިޔާ ބަލައިގެންފިއެވެ.\nމި އަދަދަކީ މިދިޔަ ދިޔަ އަހަރުގެ މި މުއްދަތުގައި ލިބުނު އާމްދަނީއަށް ވުރެ 326.2 އިންސައްތަ އިތުރު އަދަދެކެވެ. އަދި، މިއީ މިދިޔަ މަހު ލިބޭނެ ކަމަށް އަންދާޒާކޮށްފައިވާ އަދަދަށްވުރެ 3.2 އިންސައްތަ އިތުރު އަދަދެކެވެ.\nދައުލަތުގެ ޓެކްސް އިދާރާ، މީރާއިން ބުނިގޮތުގައި، ޖޫން 2020 ގައި ލިބުނު އާމްދަނީ އާ އަޅައިބަލާއިރު ޖޫން 2021 ގައި ލިބިފައިވާ އާމްދަނީ އިތުރުވުމުގެ މައިގަނޑު ސަބަބަކީ، ކޮވިޑް-19 އާ ގުޅިގެން މިދިޔަ އަހަރުގެ ޖޫން މަހު މާލެ ފުރަބަންދުކޮށް، ރާއްޖޭގެ ބޯޑަރު ބަންދުކުރުމުގެ ސަބަބުން، ޓޫރިޒަމް ދާއިރާ އަދި އެހެން ދާއިރާތަކަށް ލިބުނު ހީނަރުކަމުގެ ސަބަބުން އެ މަހު ލިބުނު އާމްދަނީ ދަށްވުމުންނެވެ.\nއެގޮތުން، މިދިޔަ އަހަރުގެ ޖޫންގައި ލިބުނު އާމްދަނީ އާ އަޅައިބަލާއިރު މިދިޔަ ޖޫންމަހު އިންކަމް ޓެކްސް، ޖީއެސްޓީ، ގްރީން ޓެކްސް، އެއާޕޯޓް ޑިވެލޮޕްމަންޓް ފީ، އެއާޕޯޓް ސާވިސް ޗާޖް، އަދި ޓޫރިޒަމް ލޭންޑް ރެންޓްގެ ގޮތުގައި ލިބިފައިވާ އާމްދަނީ އިތުރުވެފައިވާ ކަމަށް މީރާއިން ބުނެއެވެ.\nމީގެއިތުރުން، ކޮވިޑް-19 ފެތުރުން ހުއްޓުވުމުގެ ގޮތުން، ވަކި މުއްދަތަކަށް ސަރުކާރުގެ އޮފީސްތައް ހުޅުވައިގެން މަސައްކަތް ނުކުރުމަށް ނިންމައިފައިވާތީ، ޖޫންމަހުގެ ތެރޭގައި އައިސްފައިވާ ބައެއް ސުންގަޑިތައް ފަސްކުރެވެވިފައިވާ ކަމަށް އެ އޮތޯރިޓީން ބުންޏެވެ.\nމިދިޔަ މަހު މީރާއަށް ދެއްކި އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީންއެވެ. އެއީ 44.6 އިންސައްތަ ނުވަތަ 529.38 މިލިއަން ރުފިޔާއެވެ.\nދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓުންނެވެ. އެއީ 31.1 އިންސައްތަ ނުވަތަ 369.53 މިލިއަން ރުފިޔާއެވެ.\nމީގެ އިތުރުން، އިންކަމް ޓެކްސްގެ ގޮތުގައި 94.80 މިލިއަން ރުފިޔާ، ގްރީން ޓެކްސްގެ ގޮތުގައި 59.90 މިލިއަން ރުފިޔާ، އެއާޕޯޓް ޑިވެލޮޕްމަންޓް ފީގެ ގޮތުގައި 30.34 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 102.64 މިލިއަން ރުފިޔާ ހިމެނެއެވެ.\nމިދިޔަ މަހު ދެއްކި އާމްދަނީގެ ތެރޭގައި 54.98 މިލިއަން ޑޮލަރު ހިމެނެއެވެ.


އެމެޒަން ގެ އެލެކްޒާ، މިހާރު އެންޑްރޮއިޑްގައި — Ihavandhoo.com\nއެމެޒަން ގެ އެލެކްޒާ، މިހާރު އެންޑްރޮއިޑްގައި\n8 ޖޫން 20180މުހައްމަދު އިމްރާން\nއެމެޒަންއާއި ގޫގުލް އަކީ، ވާދަވެރި ދެކުންފުނިކަމާމެދުގައި، އެކަކަށްވެސް އޮޅިފައި ނޯންނާނެއެވެ. އަދުގެ ބާޒާރަށް ފައްކާވެ، ހަލުއިކަމާއެކުގައި، ފެތުރިފައިވާ ސްމާރޓް ސްޕީކަރ ތަކުގެ ވާދަވެރިކަމުގައި މެދެކުންފުނީގެ ވާދަވެރިކަން މާބޮޑެވެ. "އެލެކްޒާ " އަށް ގޮވާލުމަށްފަހު އެއްބަޔަކު ކަންކަމަށް އެދޭއިރު އަނެއްބަޔަކު ގޮވަނީ "އޯކޭ ގޫގުލް" އެވެ.\nނަމަވެސް، މިފަހަރު މުޅިން ތަފާތު ވާހަކައެކެވެ. ގޫގުލް ފޯނުތަކުގައި، ޑިވައިސް އެސިސްޓެންޓްގެ ގޮތުގައި މަޝްހޫރު ގޫގުލް އެސިސްޓެންގެ ބަދަލުގައި، އެންޑްރޮއިޑް ބޭނުންކުރާ ފަރާތްތަކަށް އެމެޒަންގެ "އެލެކްޒާ" އެސިސްޓެންޓެއްގެ ގޮތުގައި ބޭނުންކޮށްލަން މިއޮތީ ފުރުސަތު ލިބިފައެވެ.\nސަމްސަންގް ގެލެކްސީ އެސް ނައިން ޕްލަސް ފޯންތަކުގައި މިކަން ކާމިޔާބެވެ. އެންޑްރޮއިޑްގެ ގިނަ ޑިވައިސްތަކުގައިގެ ކާމިޔާބު ވާނެކަމާމެދުގައި ޝައްކެއްނެތެވެ. މަސައްކަތް ކޮށްލަމާތޯއެވެ!؟\nފޯންގެ ސެޓިންގެ ތެރެއިން، އެޕް ނެގުމަށްފަހު ޑީފޯލްޓް އެޕް ނަންގަވާށެވެ. އަދި އެއަށްފަހު ޗޭންޖް ދަ ޑިވައިސް އެސިސްޓެންޓް ނަގާށެވެ. އެއަށްފަހު އެލެކްޒާ ސެލެކްޓް ކޮށްލައްވާށެވެ. މިކަންކަމުގެ ކުރިން އެމެޒަންގެ އެލްކްސާ ފޯނަށް އިންސްޓޯލް ކުރުމަށް ހަނދުމަ ކުރާށެވެ.\nބޭނުންކުރުމުގައި، އޮތް ހަމައެކަނި ހުރަހަކީ، "އެސިސްޓެންޓް ހޭލައްވާލުމަށް ބޭނުންކުރާ ބަސް" ބޭނުން ކޮށްގެން މިކަން ނުކުރެވުމެވެ. ޖެހޭނީ، ހޯމް ބަޓަންއަށް އިރުކޮޅަކު ފިއްތައިގެން އިނުމަށްފަހު ބޭނުންވާ އިރުޝާދެއް ދޭށެވެ. "ހޭލައްވާލާ ބަސް" ނުވަތަ "ވޭކްއަޕް ވޯޑް" ގެ ގޮތުގައި ދެ ލަފްޒެއް ބޭނުންކުރެވޭ ފޯނަކަށް ފެނިފައިވަނީ އެޗްޓީސީ ގެ ޔޫ11 އެކަންޏެވެ. "އެލެކްޒާ" އޭ ކިޔާ ގޮވާލައިގެން މިކަން ކުރެވޭނީ އަދި ހަމައެކަނި އެފޯނުގައެވެ. އެހެންނޫނީ ހޯމް ބަޓަންއަށް އިރުކޮޅަކު ފިއްތާލާ މަޑުކޮށްލަމާ ހިނގާށެވެ.


މަގުމަތީގަ ފޭރޭ މައްސަލަތަކުގެ ވާހަކަ ފުލުހުން އިނގިރޭސި ބަހުން ޓްވީޓް ކުރީމާ މިކުރެވެނީ ކީއްބާ؟\nމާލެ އާއި ރާއްޖޭގެ މަގުމަތީގައި ފޭރޭ މައްސަލަތަކުގެ ވާހަކަ ފުލުހުން އިނގިރޭސި ބަހުން ޓްވީޓް ކުރީމާ މިކުރެވެނީ ކީއްކަމާއިމެދު ވިސްނައިލުން ރަނގަޅުވާނެއެވެ.\nފުލުހުންގެ ޓްވިޓަރ ފޮލޯކުރާނީ ދިވެހިން އެކަންޏެއް ނޫނެވެ. ބޭރުގެ ފަރާތްތަކުން ވެސް ފޮލޯކުރާނެއެވެ. އެހެންކަމަށްވާއިރު ސީދާ ފުލުހުން އެބާވަތުގެ ވާހަކަތައް އިނގިރޭސިބަހުން ލިޔެ ޓްވީޓް ކުރުމުން ރާއްޖޭގެ ތަޞައްވުރަށް ވެގެންދާނީ ކިހިނެއްބާވައެވެ!\nފުލުހުން މިއަދު ކުރި ޓްވީޓެއްގައި ވަނީ ސައިކަލެއްގައި ދިއަ އަންހެނެއްގެ އަތްދަބަސް މީހަކު ފޭރިގެންފައިވާ މައްސަލައެއް ބަލަމުންދާ ކަމަށެވެ. އަދި އެފަދަ ކަންކަމުގެ މައުލޫމާތު، ވީޑިއޯ ސޯޝަލް މީޑިއާތަކުގައި ޢާންމުކުރުމުގެ ބަދަލުގައި ވަގުތުން ފިޔަވަޅު އެޅުމަށްޓަކައި ފުލުހުންނާ ސީދާ ހިއްސާ ކުރުމަށް އެދޭ ކަމަށެވެ.\nއެ ވީޑިއޯ ސޯޝަލް މީޑިއާގައި ޢާންމުކުރުމުން ދެކަމަކަށް ދަނީ ކަންބޮޑުވުން ފައުލުކުރަމުންނެވެ. އެއްކަމަކީ އެކަންކުރިއިރު ފެނުނު މީހުން އެކަމާ އަޅައި ނުލިކަމެވެ. ދެވަނަ ކަމަކީ ދުވާލުގެ ވަގުތުތަކުގައި މާލޭގެ މަގުތަކުގައި މިފަދަ އަމަލުތައް ކުރާއިރު ފުލުހުންނަށް އެމީހުން އަދާކުރަންޖެހޭ ދައުރު އަދާކުރެވޭ މިންވަރެވެ.\nފުލުހުން މިފަދަ ޓްވީޓެއް ކޮށްފައި މިވަނީ ފުލުހުން އަދާކުރަންޖެހޭ، ނުވަތަ ފުލުހުންގެ ކިބައިން ރައްޔިތުން ބޭނުންވާ ކަންކަމުގެ ވާހަކަ ދައްކާތީ ކަމަށްވެސް ވެދާނެއެވެ.\nޢާންމުން މިފަދަ ވީޑިއޯތައް ހާމަކުރަނީ ފުލުހުންނަށް ހުށަހެޅޭ ބައެއް މައްސަލަތަކާއި ގުޅިގެން ފުލުހުންގެ ކިބައިން ރައްޔިތުންގެ ގިނަ ބައަކު ޖަވާބު ބޭނުންވާ ސުވާލުތަކަށް ޖަވާބު ނުލިބޭތީ ކަމަށްވެދާނެއެވެ. އެހެންކަމުން އެންމެ ކުޑަމިނުން ވީޑިއޯ ހާމަކުރުމުން އެކަމަށް ރައްޔިތުންގެ ސަމާލުކަން ލިބި ހޭލުންތެރިކަން އިތުރުވާނެ ކަމަށް ބަލައިގެން ކަމަށްވެސް ވެދާނެއެވެ.\nއިނގިރޭސިބަހުން ޓްވީޓްކުރުމާއި ބެހޭގޮތުން މިލިޔުމުގައި ބުނެފައިވާ ވާހަކަތަކަކީ ނޫހެއްގައި ލިޔަން އެންމެ ރަނގަޅު ވާހަކަތައް ކަމަށް ނުވެދާނެއެވެ. ސީދާ ފުލުހުންނާއި ހިއްސާ ކުރުން ރަނގަޅު ވާހަކަތަކަކަށްވެސް ވެދާނެއެވެ. އެހެންކަމާއިއެކުވެސް ލިޔަން ޖެހެނީ ފުލުހުންނަށް ސީދާ މެސެޖުކުރި ނަމަވެސް ފޯނު ކުރި ނަމަވެސް ޖަވާބު ނުލިބޭތީ ފުލުހުންގެ މީޑިއާ އާއި މިވަގުތު މުޢާމަލާތު ކުރެވޭނެ ގޮތެއް މިއަދުނޫހަށް ފެންނަން ނެތުމުންނެވެ.\nMPS is investigating the case ofastreet robbery where suspects are seen to be snatchingahandbag fromafemale cyclist. Public is urged to refrain from sharing videos of such incidents on social media but forward relevant information to police for immediate action.\n— Maldives Police (@PoliceMv) September 4, 2018


Aguheyo menu thakaaeku The Kitchen ge haassa promotion thakeh | Mihaaru\nދަ ކިޗެންގައި އެއްފަހަރާ 100އަށްވުރެ ގުނަ މީހުންނަށް ކޭޓާ ކުރެވޭނެ-- ފޮޓޯ: ދަ ކިޗެން\nއަގުހެޔޮ މެނޫތަކާއެކު ދަ ކިޗެންގެ ހާއްސަ ޕްރޮމޯޝަންތަކެއް\n23 ސެޕްޓެމްބަރ 2019 - 10:416comments\nމި ޕްރޮމޯޝަނުގައި 130ރ. އިން ފެށިގެން 260ރ. އާ ހަމައަށް ފަސް މެނޫއެއް ލިބޭއިރު ކުރިއަށް އޮތް ތިން މަސް ދުވަހު (އޮކްޓޯބަރު، ނޮވެމްބަރު، ޑިސެމްބަރު) ގެ ނިޔަލަށް މި ޕްރޮމޯޝަން ކުރިއަށްދާނެ އެވެ. މި މުއްދަތުގައި ޕާޓީތަކަށާއި އެހެނިހެން ހާއްސަ ހަފްލާތަކަށް ކޭޓަރިންގެ ހިދުމަތް ހޯދަން ބޭނުންވާ ފަރާތްތަކަށް މިހާރު އެ ފުރުސަތު ވަނީ ހުޅުވާލައިފަ އެވެ.\nއެތަނުން ކޭޓަރިންގެ ހިދުމަތް ހޯދާ މީހުންނަށް އިތުރު ހިދުމަތްތައް ވެސް ލިބޭނެ އެވެ. އެގޮތުން ހަފްލާތައް ބާއްވަން ބޭނުންވާ މީހުންނަށް އިތުރު އެއްވެސް ފީއަކާ ނުލައި ރެސްޓޯރެންޓުގައި ހަފްލާތައް ބޭއްވޭނެ އެވެ. މި ރެސްޓޯރެންޓުގައި އެއްފަހަރާ 100 އަށްވުރެ ގިނަ މީހުންނަށް ކޭޓާ ކުރެވޭނެ އެވެ.\nދަ ކިޗެންގެ ޑެލިވަރީ ޕެކޭޖެއް-- ފޮޓޯ: ދަ ކިޗެން\nދަ ކިޗެން އިން މިހާރު ވަނީ ކޭޓަރިންގެ ހިދުމަތުގެ އިތުރުން ޑެލިވަރީގެ ހިދުމަތް ވެސް ފަށައިފަ އެވެ. މި ހިދުމަތް ފެށުމުގެ ގޮތުން ވެސް އެ ރެސްޓޯރެންޓުން ވަނީ ޕްރޮމޯޝަނެއް ފަށައިފަ އެވެ. މި ޕްރޮމޯޝަނުގައި ތިން ޕާރުސަލް އޯޑަރު ކުރުމުން އެއް ޕާރުސަލް ހިލޭ ލިބޭނެ އެވެ. މި ޕްރޮމޯޝަން ކުރިއަށް ގެންދިއުމަށް ހަމަޖެހިފައިވަނީ އަންނަ އޮކްޓޯބަރު މަހުގެ ނިޔަލަށެވެ.\nމި މުއްދަތުގެ ތެރޭގައި ދަ ކިޗަންގައި ރޭގަނޑުގެ ކެއުމުގެ ހާއްސަ ޕްރޮމޯޝަނެއް ވެސް ކުރިއަށްދާނެ އެވެ. މި ޕްރޮމޯޝަނުގެ ދަށުން އެ ރެސްޓޯރެންޓުގައި މެންދުރުގެ ބުފޭ ނަގާ މީހުންގެ ތެރެއިން ކޮންމެ ތިން މީހަކުން އެކަކުގެ ކެއުން ހިލޭ ލިބޭނެ އެވެ. ދަ ކިޗަންގެ މެންދުރު ބުފޭ އަށް މީހަކު ދައްކަން ޖެހޭނީ 150ރ. އެވެ.\nދަ ކިޗަންގައި ހަވީރު ސަޔަށް ވެސް ބުފޭއެއް ކުރިއަށްގެންދެ އެވެ. މި ބުފޭ އަށް މީހަކު 120ރ. ދައްކަން ޖެހޭއިރު މި ބުފޭއިން ވެސް ތިން މީހުންގެ ތެރެއިން އެކެއްގެ ސައި ހިލޭ ލިބޭނެ އެވެ.\nދަ ކިޗެންގެ ލަންޗް ބުފޭ-- ފޮޓޯ: ދަ ކިޗެން\nދަ ކިޗަންގައި ދުނިޔޭގެ އެކި ހިސާބުތަކުގެ ކުޒީންތައް ލިބޭއިރު ދިވެހި ކެއުން ވެސް ލިބެ އެވެ. އެގޮތުން ދިވެހި ކުކުޅާއި ފަރާޓާގެ އިތުރުން މެންދުރުގެ ކެއުމުގައި ވެސް ދިވެހި އެކި ބާވަތްތައް ހިމެނެ އެވެ.\nދަ ކިޗަން އިން ބުނާގޮތުގައި އެ ރެސްޓޯރެންޓާ އެހެން ރެސްޓޯރެންޓުތަކާ ހުރި ތަފާތަކީ ރަހައިގެ ތަފާތެވެ. އެ ރެސްޓޯރެންޓުގެ ރަހަ އާއި ކޮލިޓީ، އެހެން އެއްވެސް ބަޔަކަށް ވާދަ ނުކުރެވޭނެ ކަމުގެ ޔަގީންކަން ދަ ކިޗަން އިން ދެ އެވެ.\nއިތުރު ލިޔުންތައް ކެފޭ/ރެސްޓޯރެންޓް ވިޔަފާރި ޕްރޮމޯޝަން


Covid-19: Singapore'in filaavalhu\nކޮވިޑް-19: ސިންގަޕޫރުން ފިލާވަޅު\nސިންގަޕޫރުގެ ސްކޫލްތަކާއި ވިޔަފާރިތައް ބަންދުކޮށްފައެއް ނުވޭ\nހަރުކަށި ފިޔަވަޅުތަކެއް އެޅި، އިސްކުރީ ރައްޔިތުންގެ ސަލާމަތާ ރައްކާތެރިކަން\nޑަބްލިޔުއެޗްއޯއިން ވަނީ ސިންގަޕޫރަކީ ނަމޫނާއެއް ކަމަށް ބުނެ ތައުރީފްކޮށްފަ\nކ. މާލެ | 12 މާރޗް 2020 | ބުރާސްފަތި 15:11 | 4,989\nސިންގަޕޫރުގެ ރައްޔިތުންތަކެއް ފޭސް މާސްކް އަޅައިގެން - އޭޕީ\nކޮވިޑް–19 ގެ ނުރައްކާ މުޅި ދުނިޔެއަށް ފެތުރެމުންދާ އިރު، ބަލި ކޮންޓްރޯލް ކުރުމުގެ ރޭހުގައި ގައުމުތަކުން ގެންދަނީ ތަފާތު ފިޔަވަޅުތައް އަޅަމުންނެވެ. ކޮވިޑް–19 ކޮންޓްރޯލް ކުރުމަށް ގައުމުތަކުން ކުރަމުންދާ މަސައްކަތަށް ބަލާ ދުނިޔޭގެ ސިއްހަތު ޖަމްއިއްޔާ، ޑަބްލިޔު.އެޗް.އޯ އިން ބުނީ ސިންގަޕޫރަކީ ދުނިޔެއަށް އޮތް ނަމޫނާ އެއް ކަމަށެވެ.\nސިންގަޕޫރަކީ ނިސްބަތުން ކުޑަ ގައުމެކެވެ. ސިއްހީ ޚިދުމަތުގެ ފެންވަރު ރަނގަޅު ގައުމެކެވެ. އެހެން ކަމުން، ސިންގަޕޫރުގެ ނަތީޖާ ރަނގަޅުވާނެ ނޫންހޭ ބުނެވިދާނެ ޖާގަ އެބައޮތެވެ. އެކަމަކު، ސިއްހީ ޚިދުމަތް ރަނގަޅު އަދި ތަނަވަސް އެހެން ބައެއް ގައުމުތަކަށް ސިންގަޕޫރުން ހޯދި ނަން ނުހޯދުނީ ކީއްވެހެއްޔެވެ؟ އެކަމުގައި ސަބަބުތަކެއް އެބަހުއްޓެވެ.\nކޮވިޑް–19 ކޮންޓްރޯލް ކުރުމުގައި ސިންގަޕޫރުން ހޯދި ކާމިޔާބުގެ ފަހަތުގައި ވަނީ ސަރުކާރުން އެޅި އަވަސް ފިޔަވަޅުތަކާއި، އެ ފިޔަވަޅުތައް ތަންފީޒް ކުރުމުގައި ބެހެއްޓި ހަރުދަނާކަމެވެ.\nސިންގަޕޫރުގެ ސުޕަރމާކެޓެއްގައި ބަޔަކު ވިޔަފާރިކުރަނީ: ވިޔަފާރިތައް ބަންދެއް ނުކުރޭ\nވަކި ގޮތަކަށް ކަމެއް ކުރަން ސަރުކާރުން އިރުޝާދު ދިނުމުން އޭގެ މާނައަކީ ސަރުކާރުން އެ ބުނަނީ ސީރިއަސް ވާހަކައެކެވެ. އެކަމުގައި ފަރުވާ ކުޑަކޮށް އަޅާ ނުލައިފިނަމަ އޭގެ ނަތީޖާ އެމީހަކަށް ވަގުތުން ފެންނާނެ ކަން އެމީހަކު ގަބޫލު ކުރަން ޖެހެއެވެ.\nމި ގޮތުން ހިނގި އެއް ހާދިސާ އަކަށް ބަލާއިރު، އުމުރުން 45 އަހަރުގެ މީހަކަށް ގެއިން ނުނިކުމެ އެކަހެރިކޮށް ހުރުމަށް ސިންގަޕޫރު ސަރުކާރުން އެންގި އެންގުމާ ޚިލާފަށް އޭނާ ބޭރަށް ނުކުތުމުން، ވަގުތުން އޭނާއަށް ސިންގަޕޫރުގައި ދިރިއުޅުމަށް ދީފައިވާ ދާއިމީ ހުއްދަ ބާތިލް ކުރިއެވެ.\nމި މީހަކީ ޗައިނާ ގައި އުޅުމަށްފަހު އެނބުރި ސިންގަޕޫރަށް އައި މީހެކެވެ. އުސޫލުތައް ހަމަޖެހިފައި އޮތް ގޮތުން، ކޮވިޑް–19 އުފަންވި ޗައިނާ އިން ސިންގަޕޫރަށް އަންނަ ކޮންމެ މީހަކު 14 ދުވަހުގެ މުއްދަތަކަށް އެކަހެރިކޮށް ހުންނަން ޖެހެއެވެ. އޮފިޝަލުން އޭނާ އަށް ފޯނު ކުރި އިރު ފޯނެއް ނުނެގިއެވެ. އަދި ގެއަށް ގޮސް ބެލި އިރު ގެޔަކު ނެތެވެ. އޭގެ ނަތީޖާ އަކީ އޭނާ އަށް ސިންގަޕޫރަށް ވަދެވެން ހުރި ހުރިހާ ދޮރުތަކެއް އަބަދުގެ އަބަދަށް ބަންދުވުމެވެ.\nމި ހާދިސާ އާ ގުޅިގެން ސިންގަޕޫރުގެ ދާޚިލީ ވަޒީރު ފޭސްބުކް ގައި ވިދާޅުވެފައިވަނީ، މި މީހާއަށް ސިންގަޕޫރު ސަރުކާރުން އެޅި ފިޔަވަޅަކީ މާ ހަރުކަށި ފިޔަވަޅެއް ކަމަށް ބައެއް މީހުން ބުނެފާނެ ކަމަށާއި، ނަމަވެސް، މިފަދަ ދަނޑިވަޅުގައި އެންމެންގެ އެއްބާރުލުން ސަރުކާރަށް ބޭނުންވާނެ ކަމަށެވެ. އަދި ބަލި ކޮންޓްރޯލް ކުރުމަށް ކިތަންމެ ހަރުކަށި ފިޔަވަޅެއް ވިޔަސް ސަރުކާރުން އަޅަން ފަސް ނުޖެހޭނެ ކަން މީހުންނަށް އެނގެން ޖެހޭ ކަމަށްވެސް އޭނާ ލިޔުއްވާފައިވެއެވެ.\nއެހެން ހާދިސާ އެއްގައި ނުބައި މައުލޫމާތު ދީގެން ޗައިނާގެ ދެ ރައްޔިތެއްގެ މައްޗަށް ގައިންގަޔަށް އަރާ ބައްޔާބެހޭ ގާނޫނުގެ ދަށުން ދައުވާ ކުރުމަށް ވަނީ ފޮނުވާފައެވެ.\nއެހެން ބައެއް ގައުމުތަކުގައި ހަރުކަށި ކަމަށް މާނަ ކޮށްފާނެ ކިތަންމެ ކަމެއް ސިންގަޕޫރު ސަރުކާރުން ބަލި ކޮންޓްރޯލް ކުރުމަށް ވަނީ އަޅާފައެވެ. އަދި އެ ފިޔަވަޅުތަކަށް ތަބާވުމުގައި ސިންގަޕޫރު ރައްޔިތުންގެ ފަރާތުން ފެނިގެން ގޮސްފައިވަނީ ނަމޫނާއެކެވެ. މުޅި ސިންގަޕޫރު އެކުއެކީގައި ސަރުކާރަށް ދިން އެއްބާރުލުމަކީ ބައްޔާ ދެކޮޅަށް އެ ގައުމުން ކުރާ ހަނގުރާމަ ކާމިޔާބު ކުރުމުގައި މުހިންމު ބައެއް އަދާކުރާ ކަމެކެވެ.\nކޮވިޑް – 19 އާ ދެކޮޅަށް ސިންގަޕޫރުން އިއުލާން ކުރި ހަނގުރާމައިގެ ޕްލޭންގެ އެންމެ އިސްކަމެއް ދީފައި އޮތީ "ކޮންޓެކްޓް ޓްރޭސިން" އަށެވެ. އެއީ ބައްޔަށް ޕޮސިޓިވް ވުމާއެކު، ބަލި މީހާ، އޭގެ ކުރިން އެޅި ކޮންމެ ފިޔަވަޅެއް ޗާޓު ކުރުމެވެ. ބައްދަލުވި ކޮންމެ މީހެއް ދެނެގަތުމެވެ. ދިޔަ ކޮންމެ ތަނެއް ހޯދުމެވެ. މި ކަމުގައި ބަލި މީހާއަށް ގިނަ ސުވާލުތަކެއް ކުރެއެވެ. އެމީހަކާ ގުޅުން އޮތް ކޮންމެ މީހަކާ ފޯނުން ގުޅާ މައުލޫމާތު ހޯދައެވެ. އޭނާ ދަތުރު ކުރި އުޅަނދުތަކާއި އެތަންތާނގެ ސީސީޓީވީ ކެމެރާތަކުން ފެންނަ މަންޒަރުތައް ދިރާސާ ކުރެއެވެ. ކުރު ގޮތަކަށް ދަންނަވާނަމަ ބަލި ޖެހުމުގެ ފުރުސަތު އޮތް މީހުން ދެނެގަތުމަށް ނުފޮރޮޅާ އެންމެ ގައު ކޮޅެއްވެސް ނުބާއްވައެވެ.\nސިންގަޕޫރުގެ މަޝްހޫރު ލަޔަންސް ހެޑް ބިނާ ކައިރިން ބަޔަކު ހިިނގާފައިދާ މަންޒަރު\nއެތެރޭގެ މޮނިޓަރިން ވަރުގަދަ ކުރި އިރު، ބަލި އިތުރަށް އިމްޕޯޓު ވިޔަ ނުދިނުމަށް، ފެބްރުއަރީ މަހުގެ ފުރަތަމަ ދުވަހުން ފެށިގެން ޗައިނާއިން ސިންގަޕޫރަށް ފްލައިޓުތައް އޮޕަރޭޓް ކުރުން ހުއްޓުވާލިއެވެ.\n"ކޮންޓެކްޓް ޓްރޭސިން" ވަރުގަދަ ކުރުމާއި ޗައިނާ އިން މީހުން އައުން ހުއްޓުވުމުގެ ތެރެއިން ބަލި ކޮންޓްރޯލް ކުރުމުގައި ސިންގަޕޫރުން ބޮޑު ކާމިޔާބެއް ހޯދިއެވެ. ސިންގަޕޫރުގައި ސްކޫލްތައް ބަންދެއް ނުކުރެއެވެ. ވިޔަފާރިތައްވެސް ބަންދެއް ނުކުރެއެވެ. ނަމަވެސް ހާލަތާ ގުޅޭ ގޮތުން އަޅަން ޖެހޭ މުހިންމު ފިޔަވަޅުތައް ދިޔައީ އަޅަމުންނެވެ. އޭގެ ތެރޭގައި އެއްވުންތައް ބޭއްވުން މަނާ ކުރުމާއި، މޫނުގައި އަޅާ މާސްކް ލިބޭ މިންވަރު ކޮންޓްރޯލް ކުރުން ހިމެނެއެވެ. ކޮންމެ ގެޔަކަށް ސަރުކާރުން ދޭން ނިންމީ4ފޭސް މާސްކެވެ.\nފެބްރުއަރީ މަހުގެ މެދުތެރޭގައި ހާވާޑް ޔުނިވަސިޓީން އާއްމު ކުރި ދިރާސާ އެއްގައި ބުނާ ގޮތުން، ބަލިޖެހިފައި ތިބި މީހުން ދެނެގަތުމުގެ ގޮތުން ސިންގަޕޫރުން ކުރާ މިންވަރަށް ގައުމުތަކަށް މަސައްކަތް ކުރެވޭ ނަމަ، 2.8 ގުނަ އިތުރަށް ބަލި ޖެހިފައި ތިބި މީހުން ހޯދައިގަނެވޭނެއެވެ. އެކަމަކު އެއީ ވަސީލަތާއި ހާލަތައް ބަލާއިރު ކޮންމެ ގައުމަކަށް މަސައްކަތް ކުރެވޭނެ މިންވަރެއްވެއް ނޫނެވެ.\nކޮވިޑް-19 ގެ ގޮންޖެހުމާ ސިންގަޕޫރުން ކުރިމަތިލީ 2003 ގައި އެ ގައުމަށް ކުރިމަތިވި ސާސް ބަލީގެ ތަޖުރިބާގެ އަލީގައެވެ. މައުލޫމާތު ހޯދުމާއި ރައްކާކުރުމާއި ދިރާސާ ކުރުމުގައި ސިންގަޕޫރަކީ ފާހަގަ ކުރެވޭ ގައުމަކަށް ވުމާއެކު، މި ފަހަރުގެ ޕްލޭން އެކުލަވާލާ ތަންފީޒް ކުރުމުގައި މައުލޫމާތު މުހިންމު ދައުރެއް އަދާ ކުރިއެވެ. ބަލި ކޮންޓްރޯލް ކުރުމުގައި ޒާތީ މައުލޫމާތު ސިއްރު ކުރުމުގެ ބަދަލުގައި ސިންގަޕޫރުން އިސްކަން ދިނީ ވީހާވެސް ގިނަ މައުލޫމާތު ހާމަ ކުރުމަށެވެ. މި ގޮތުން ބަލި މީހާ ހުރި ތަނާއި، އޭނާ ދިޔަ ތަންތަންނާއި، މަސައްކަތް ކުރި ތަންތަނާއި، ގުޅުން އޮތް ފަރާތްތައްވެސް ގެންދިޔައީ ހާމަ ކުރަމުންނެވެ.\nސިންގަޕޫރުން މަސައްކަތްކުރީ އާންމު ދިރިއުޅުމަށް ބުރޫނާރާނެހެން ބަލި ކޮންޓެއިން ކުރުމަށް\nހަރުކަށި ފިޔަވަޅުތަކުގެ އިތުރުން، ސިންގަޕޫރުން ސަރުކާރުގެ އޮފިޝަލުން ގެންދިޔައީ، ނޫސް ކޮންފަރެންސްތައް ބާއްވާ އާއްމު ސާފުތާހިރު ކަމާއި ރައްކާތެރި އާދަކާދަ ތަކާ ބެހޭ ގޮތުން ރައްޔިތުންނަށް ކުދިކުދި ކަންތައްތަކުގައިވެސް އިރުޝާދު ދެމުންނެވެ. މި ގޮތުން ރެސްޓޯރެންޓު ތަކުން ކައިފައި ތަބައް ގެންދަންވާ ތަނަކަށް މީހެއްގެ އަތައް ނުދީ ކެއި މީހާ ގެންދިއުން ފަދަ ކަންކަންވެސް ދިޔައީ ބުނެދެމުންނެވެ.\nރައްޔިތުންނަށް މައުލޫމާތު ދިނުމަށް ރަސްމީ ވަޓްސްއެޕް ޗެނެލެއް އުފައްދާ ވަގުތުން ވަގުތައް މައުލޫމާތު ފޯރުކޮށް ދިނުމުގެ މަސައްކަތް ކުރިއަށް ގެންދިއުމުގެ އިތުރުން، ނޫސްތަކުގެ އެންމެ މަތީގައި އިންނަ އިޝްތިހާރު ބެނަރ ސަރުކާރުން ނަގާ، އެ ބެނެގައިވެސް ރޯގާގެ ކިތަންމެ ކުޑަ އަލާމާތެއް ފެންނަން ހުއްޓަސް އަވަހަށް ޑޮކްޓަރަށް ދެއްކުމަށް އިރުޝާދު ދީ މެސެޖް ލިޔެފައި ހުއްޓެވެ.\nއަނެއްކޮޅުން ސިއްހީ ދާއިރާގެ ޚިދުމަތްތެރިންނަށް އިހްތިރާމް ކުރުމަށާއި އެމީހުންގެ ޚިދުމަތައް ޝުކުރުވެރިވުމުގެ މުހިންމު ކަމުގެ ވާހަކަވެސް ރައްޔިތުންނަށް ސަރުކާރުން ދިޔައީ ކިޔައި ދެމުންނެވެ. ސިއްހީ ދާއިރާގެ ޚިދުމަތްތެރިންގެ ޚިދުމަތުގެ އަގު ވަޒަން ކުރުމަށް އިތުރު ބޯނަސް ސަރުކާރުން ހަމަ ޖެއްސި އިރު، ބަލީގައި އުޅެން ޖެހިފައިވާ މީހުންނަށް ރަހުމު ކުރުމުގެ ގޮތުން، ކެބިނެޓް މިނިސްޓަރުންގެ އެއް މަހުގެ މުސާރަ ނުނަގާ ގޮތައް ހަމަޖެއްސިއެވެ.\nސިންގަޕޫރު ސަރުކާރުން ކޮވިޑް–19 އާ ހަނގުރާމަ ކުރުމުގައި ރައްޔިތުންނަށް އިތުބާރު ލިބިފައި ވިޔަސް ބަލީގެ ހާސްކަން ރައްޔިތުންގެ ހިތުން މުޅިން ފިލައިގެންނެއް ނުދެއެވެ. ނުރައްކަލުގެ ހާލަތު "ޔެލޯ" އިން "އޮރެންޖް" އަށް ފެބްރުއަރީ7ގައި ބަދަލު ކުރުމާއެކު، ކުއްލިއަކަށް ފެނުނީ މީހުން ހާސްވެގެން އުޅުނު ތަނެވެ. އިންސްޓަންޓް ނޫޑްލްސް އާއި ފާޚާނާ ކަރުދާސް ރޯލުތައް ގެއަށް ޖަމާ ކުރުމަށް ކޮޅުކޮޅު މައްޗަށް މީހުން ދުއްވައިގަތް މަންޒަރު ފެނުނެވެ. އެ ހާދިސާ އާ ގުޅިގެން، ބޮޑު ވަޒީރު ލީ ޓީވީ މެދުވެރި ކުރައްވާ ވާހަކަފުޅު ދައްކަވަމުން ރައްޔިތުން ގާތުގައި ވިދާޅުވީ "ވައިރަސްގެ ސަބަބުން ލިބޭ ގެއްލުމަށްވުރެ ބޮޑު ގެއްލުމެއް ބިރުގެ ސަބަބުން ލިބިދާނެ" ކަމަށެވެ.\nމެރީނާ ބޭ ފިނޭންޝަލް ސެންޓަރު: ވިޔަފާރިތައް ހުއްޓާނުލަން ނިންމީ އެޅުނު ފިޔަވަޅުތަކާ ގުޅިިގެން\nސިންގަޕޫރު ސަރުކާރުން ދެކޭ ގޮތުގައި ކޮވިޑް–19 އާ ކުރާ ހަނގުރާމަ އަދި ނުނިމެއެވެ. ބަލި ކޮންޓްރޯލް ކުރުމަށް އިތުރަށް އެޅިދާނެ ފިޔަވަޅުތަކަށް ސިންގަޕޫރު ސަރުކާރުން ދަނީ އަދިވެސް ވިސްނަމުންނެވެ. ސިންގަޕޫރުގެ ނޭޝަނަލް ޑިވެލޮޕްމަންޓް މިނިސްޓަރ ވިދާޅުވީ، ބަލިން ސަލާމަތް ވުމަށް ދުނިޔެއާ ސިންގަޕޫރު މުޅިން އެކަހެރި ވުމަކީވެސް އެޅިދާނެ ފިޔަވަޅެއް ކަމަށެވެ. ނަމަވެސް އޭނާގެ ނަޒަރުގައި އެއީ ކުރަން ރަނގަޅު ކަމެއް ނޫނެވެ.


Credit card in beyruge muaamalaai thah hingey limit BML in 500 ah ithurukohfi - vNews.mv\nބީއެމްއެލް ބިޒްނަސް ސެންޓަރ ހުޅުވުން.. ފޮޓޯ: ބީއެމްއެލް\nކްރެޑިޓް ކާޑުން ބޭރުގެ މުއާމަލާތްތައް ހިންގޭ ލިމިޓް ބީއެމްއެލްއިން 500 އަށް އިތުރުކޮށްފި\nމަރްޔަމް ލީން 17 July 2021, 13:24\nބޭންކް އޮފް މޯލްޑިވްސްއިން ދޫކޮށްފައިވާ ކްރެޑިޓް ކާޑުން ރާއްޖޭން ބޭރުގެ މުއާމަލާތްކުރެވޭނެ އަދަދު 500 ޑޮލަރަށް އިތުރުކޮށްފިއެވެ.\nކޮވިޑް-19 އާ ގުޅިގެން ރާއްޖޭގައި ޑޮލަރު ލިބެންހުރި މިންވަރަށް ނުހަނު ބޮޑު ނޭދެވޭ އަސަރެއްކޮށްފައިވާތީ، އެބޭންކުން 16 ސެޕްޓެމްބަރ 2020 ވަނަ ދުވަހު ވަނީ ބޭންކުން ދޫކޮށްފައިވާ ކާޑުން ރާއްޖޭން ބޭރުގެ މުއާމަލާތް ކުރެވޭނެ އަދަދަށް ބަދަލުގެނެސްފައެެވެ.\nއެހެންކަމުން މިހާލަތުން އަރައިގަތުމުގައި ލިބެމުންދާ ކުރިއެރުމަށް ބަލައި، ކްރެޓިޑް ކާޑަށް ދީފައިވާ ލިމިޓް އިތުރުުކުރުމަށް ބޭންކުން ވަނީ ނިންމާފައެވެ.\nއެގޮތުން 17 ޖުލައި 2021 އިން ފެށިގެން ބޭންކް އޮފް މޯލްޑިވްސްއިން ދޫކޮށްފައިވާ ކްރެޑިޓް ކާޑުން ރާއްޖޭން ބޭރުގެ މުއާމަލާތްކުރެވޭނެ އަދަދު މިހާރު ވަނީ 500 ޑޮލަރަށް އިތުރުކޮށްފައެެވެ.\nމި އަދަދު ކަނޑައެޅިފައިވަނީ ކޮންމެ 30 ދުވަހެއްގެ މުއްދަތަކަށްކަމަށް ބޭންކުން ބުނެއެވެ.\nކާޑުގެ ޕްރައިމަރީ އެކައުންޓްގެ ގޮތުގައި ދިވެހި ރުފިޔާ އެކައުންޓް ކަނޑައަޅާފައިވާ ޑެބިޓް ކާޑަށް މިހާރުވެސް ދީފައިވާ 250 ޑޮލަރުގެ ލިމިޓް ބޭނުންކުރެވޭނެއެވެ.\nޑެބިޓް ކާޑުގެ ޕްރައިމަރީ އެކައުންޓްގެ ގޮތުގައި ޔޫއެސް ޑޮަލަރު އެކައުންޓް ކަނޑައަޅާފައިވާނަމަ ކަސްޓަމަރުންނަށް ދުވާލަކު 3000 ޑޮލަރާ ހަމަޔަށް ކާޑު ބޭނުންކުރެވޭނެކަމަށް ބޭންކުން މައުލޫމާތު ދެއެވެ.\nބީއެމްއެލްއިން ބުނީ، މިހާރުވެސް ބޭންކުން އެހީތެރިކަން ފޯރުކޮށްދެމުންދާ ފަދައިން ބޭސްފަރުވާ އާއި ތައުލީމާ ގުޅުންހުރި ކަންކަމުގައި ފައިސާދެއްކުމަށް ކާޑަށް ވަގުތީ ލިމިޓް ދެމުންދާނެ ކަމަށެވެ. މިގޮތަށް ލިމިޓް އިތުރު ކުރުމަށް އެދި ކަސްޓަމަރުންނަށް އިންޓަރނެޓް ބޭންކިންގ މެދުވެރިކޮށް ކަމާ ގުޅުންހުރި ލިޔެކިޔުންތައް ހުށަހެޅޭނެއެވެ.\nހާލަތަށް އަންނަމުންދާ ބަދަލުތައް ބޭންކުން އަބަދުވެސް ބަލަމުންދާނެ ކަމަށާއި، ހާލަތަށް ބެލުމަށްފަހު ގެނައުމަށް ނިންމާ އިތުރު ބަދަލުތަކާ ގުޅޭ މައުލޫމާތު ކަސްޓަމަރުންނާ ހިއްސާކުރަމުންދާނެ ކަމަށްވެސް ބޭންކުން ވަނީ ބުނެފައެވެ.


އެމްޑީޕީގެ ޕާލަމެންޓަރީ ގުރޫޕު މަޅިދަށުލާން ނޫޅޭށެވެ! – Maldivian Democratic Party\nއެމްޑީޕީގެ ޕާލަމެންޓަރީ ގުރޫޕު މަޅިދަށުލާން ނޫޅޭށެވެ!\nތަސްމީނާއި ވަކިވެގަނެގެން ޔާމީނަށް ތާއީދުކުރާ މީހަކު ދީނާގުޅުވައިގެން ބިލުތަކަކާއި ގަރާރުތަކެއް މަޖިލީހަށް ވައްދައިގެން ދީނުގެ ނަމުގައި ކޯޅުންތަކެއް އުފައްދާން މަސައްކަތް ކުރާތަން މިހާރަކަށް އައިސް ފެންނަމުން އެބަދެއެވެ.\nއެގޮތުން އިސްލާމިކް ޔުނިވަރސިޓީއެއް ހެދުމުގެ ބިލާއި ކީރިތި ގުރުއާން ސްކޫލްތަކުގެ މަޖުބޫރު މާއްދާއެއްގެ ގޮތުގައި ހެދުމާގުޅޭ ގަރާރު އެވަނީ މަޖިލީހަށް ވައްދާފައެވެ. މާބޮޑު އިލްމީ ފެންވަރެއް ނެތަސް ހައްދުން މައްޗަށް ގޮސްފައިވާ އަބުދުގެ އަބުދުރަހީމާ އެއްކަލަ ކެމެރާލަލޯ ތެދުވެ މަޖިލީހުގެ ތެރޭގައި މިކަމަކީވެސް ސިޔާސީ ކަމަކަށް ހަދައި އެމްޑީޕީގެ މެންބަރުންނަކީ ލާދީނީ ބައެއް ކަމުގައި ހަދާންއުޅޭއިރު ބިލާ ގަރާރާ ނުގުޅޭގޮތުން ބާރަށް ބަވައި މަޖިލިސް ހޫނުކޮށް ރައްޔިތުންގެ ސަމާލުކަން އަނބުރާލުމަށް މަސައްކަތް ކުރަމުން އެގެންދަނީ ނަވާރަހާހުގެ ދަރަނިވެރިޔާ މޮޔަހައްލައިގެން ކަމުގައި ބުނެވިދާނެއެވެ. ކީރިތި ގުރުއާން މަޖުބޫރު މާއްދާއެއް ކަމުގައި ހަމަޖެއްސުމަކީ އެމްޑީޕީގެ ހުރިހާ މެންބަރުންވެސް އެކަމާ އެއްބަސްވާ ކަމެއްކަން މަޖިލީހުގެ ތަޅުމުގައި ވާހަކަ ދެއްކި ހުރިހާ އެމްޑީޕީގެ މެންބަރުންވެސް ހާމަކޮށްދެމުންދާއިރު ގަރާރު ހުށައެޅީ އެނޫން ވިސްނުމެއް އޮވެގެން ކަމުގައި ވެދާނެއެވެ.\nވިސްނާލަން ޖެހޭކަމަކީ ރާއްޖޭގެ ސްކޫލުތަކުގައި ބިދޭސީ ދަރިވަރުން މަދުން ނަމަވެސް އެބައުޅެއެވެ. އަދި މީގެތެރޭގައި ޣައިރު މުސްލިމު ކުދީންވެސް އެބަތިއްބެވެ. އެކުދީންނަށް މިކަން މަޖުބޫރެއް ނުކުރެވޭނެއެވެ. ހަމައެހެންމެ އިސްލާމްދީނުގެ އެއްވެސް ކަމަކީ މަޖުބޫރުކޮށްގެން އެކަމުގެ އެންމެ ރަނގަޅު ނަތީޖާ ނެރެވޭނެ ކަމެއް ބާވައެވެ. ކަނޑަ އެޅިގެން ކޮންމެ އިންސާނަކު އިސްލާމަކަށް ވުމަށް މަޖުބޫރު ކުރުމަށް ގުރުއާނާއި ސުންނަތަކުންވެސް އެނގޭކަށް ނެތެވެ. އެކަމަކު އިސްލާމުން ކަމުގައި ވާނަމަ ދީނީ ކަންކަން ކުރިއަރުވައި ދިރުވައި ދެމެހެއްޓުމަކީ ކޮންމެހެން ކުރާންޖެހޭނެ ކަމެކެވެ. އެހެންކަމުން ރާއްޖޭގައި މިހާތަނަށްވެސް ދަރީންނަށް ގުރުއާން އުގަންނައި ދިނުމާއި ނަމާދާއި މިނޫންވެސް ދީނުގެ ކަންކަން ކުރުވުމަށް މައިންބަފައިންނާއި ބެލެނިވެރީން އަދި ، ސަރުކާރުންވެސް ބާރުއަޅަމުން ގެންގޮސްފައި ވެއެވެ. ނަމަވެސް މިއަދު ރާއްޖޭގައި ދީނީ ހޭލުންތެރިކަން ނެތި ގުރުއާނުގެ އިލްމާ މީހުން ދުރުވާކަމުގައި ބުނެ މިފަދަ ގަރާރުތައް ހުށައެޅުމުން ކަންބޮޑުވާން އެބަޖެހެއެވެ. ދީނީ ކަަންކަމާ މީހުންދުރުވާނަމަ ދުރުވެފައި ވަނީ ހިންގަމުން ގެންދާ ސިޔާސަތުތައް މިހާތަނަށް ފެއިލްވެފައި ވާތީކަމުގައި ދަންނަވާންޖެހެއެވެ. އެހެންކަމުގައި ވާނަމަ އެކަންކުރީ މައުމޫނެވެ. އޭނާގެ ވެރިކަން ނިމުނުއިރު ރާއްޖޭގެ ޒުވާނުން ދުރާލައި ރާވައިގެން މަސްތުވާތަކެތީގައި ޖައްސައި ދީނީ އިލްމުވެރީން ނައްތާލުމަށް ކުރި މަސައްކަތް ތަކަކީ ފެންނާންހުރި ސާބިތު ހެކިތަކެވެ.\nނަމަވެސް މިއަދު އެމައުމޫނުގެ ތައްޕާހުގައި އުޅޭބަޔަކު ނުކުމެ ދީނޭ ކިޔައިގެން ވާހަކަ ދެއްކީމައި މޭނުބައި ކުރެއެވެ. އެކަމަކު ބުނާންއޮތީ ތިޖަހާ އެއްވެސް މަޅިއެއްގައި އެމްޑީޕީގެ ޕާލަމެންޓަރީ ގުރޫޕެއް ނުބެދޭނެއެވެ. އެއާ ޚިލާފަށް އަނެއްކާވެސް އިތުރަށް ހާމަވާނީ މައުމޫނުގެ ލާދީނީ މަކަރުވެރި ޚިޔާނާތްތަކެވެ. އަދި މާމޮޅަށް ދީންދަންނަ ކަމުގައި ހެދިގެން އުޅޭ ބައެއްމީހުުން އެއްދުވަހު ތެދުވެ ގުރުއާނައި ސުންނަތުންނޭ ބުނެ ގާރޫނު މަދިރިއަކުން ހަލާކުކުރެއްވި ވާހަކަ ދައްކާފައި މަގުމައްޗަށް ނުކުތީމައި މީހުން ހަޅޭއްލަވާވަރުން އަނެއްދުވަހު ވަދެ އެއީ ނަމުރޫޒޭ ބުނެ ހަމަ އެވާހަކަދެއްކުމުގެ ފުރުސަތު މިކަހަލަ ރޯނުއެދުރުންނަށް އޮތީމާ މިހީވަނީ އެމްޑީޕީގައި އެގޮތަށް ރައްދުދެވޭނެ މީހުން ނެތީކަމުގައެވެ. ނޫނެކެވެ. އެމްޑީޕީގެ ޕާލަމެންޓަރީ ގުރޫޕު އެކުލެވިފައި އޮތީ އަދި އިތުރުވަމުން އެދަނީ އެތަކެއް އުސްތާޒުންނާއި އެހާމެ ދުރުވިސްނޭ ގާބިލް ބައްގެ މައްޗަށެވެ. ގައުމަށް ގެންނާންޖެހޭ މުހިންމު ހިނދުކޮޅުތައް ގެންނާން އެނގޭ ހަމައެހެންމެ ނުގޮތަކަށް އަންނަ އެފަދަ ހިނދުކޮޅުތައް ނައްތާލުމުގެ ތަޖުރިބާވެސް އެމެންބަރުންގެ ހުންނާނެއެވެ.އެމްޑީޕީގެ ޕާލަމެންޓަރީ ގުރޫޕު މަޅިދަށުލާން ނޫޅޭށެވެ. އެއީ ވާނެ ކަމެއް ނޫނެވެ. އެއީ ތި ކޮހުންނަށްވުރެ ކިތަންމެ ތަނަކުން ވިސްނުންތެރި، ޙިކުމަތްތެރި ބައެކެވެ. އެބައިމީހުންގެ މާލިމީ އަކީ އަބަދުވެސް ހަކުޅި ކުރިއަށް ކުޅުއްވާ ބޭފުޅެކެވެ.


Nazim ves JP in vakive vadaigenfi\nނާޒިމްވެސް ޖޭޕީން ވަކިވެވަޑައިގެން ޕާޓީއެއް ހައްދަަވަނީ\n12 ޖުލައި 2021 - 13:22:57\nސިޔާސީ ޕާޓީއެއް ހެދުމަށް ރައްޔިތުންގެ މަޖިލީހުގެ ދަނގެތި ދާއިރާގެ މެމްބަރު މުހައްމަދު ނާޒިމު ވެސް ޖުމުހޫރީ ޕާޓީ (ޖޭޕީ) އިން ވަކިވެ ވަޑައިގެންފި އެވެ.\nނާޒިމް ވަނީ ޓްވިޓާ މެދުވެރިކޮށް އޭނާ ޖޭޕީން ވަކިވެ ވަޑައިގެންނެވިކަން އިއުލާނު ކުރައްވާ ޖޭޕީން ވަކިވެވަޑައިގެންނެވުމަށް ފޮނުވި ސިޓީ ވެސް އާންމުކޮށްފަ އެވެ. އޭނާގެ އެ ސިޓީގައި ބުނެފައި ވަނީ ސިޔާސީ ޕާޓީއެއް އުފައްދައި ދިވެހި ގައުމާ ރައްޔިތުންނަށް މިހާރަށްވުރެ ފުޅާ ދާއިރާއެއްގައި ހިދުމަތް ކުރައްވަން ގަސްތުކުރައްވާތީ މިއަދުން ފެށިގެން ޖޭޕީގެ މެމްބަރުކަމުން އޭނާ ވަކިވެވަޑައިގަންނަވާ ކަމަށެވެ.\nޖޭޕީން ނާޒިމް މިއަދު ވަކިވެވަޑައިގެންނެވިއިރު، އިއްޔެ އެ ޕާޓީގެ ޕާލިމަންޓްރީ ގުރޫޕްގެ މެންބަރު އަދި ތިމަރަފުށީ ދާއިރާގެ މެންބަރު އަބްދުﷲ ރިޔާޒް ވެސް ވަނީ އެ ޕާޓީން ވަކިވެ ވަޑައިގެންފަ އެވެ.\nނާޒިމާއި ރިޔާޒު ޖޭޕީން ވަކިވެވަޑައިގެންފައިވާއިރު މަޖިލީހަށް ދެ ބޭފުޅުން އިންތިހާބުވީ އެ ޕާޓީގެ ޓިކެޓުގަ އެވެ.\nނާޒިމް އުފައްދަވާ ޕާޓީއަށް 3،000 މެންބަރުންގެ ސޮއިވަނީ ހަމަކޮށްފަ އެވެ. މި މަހުގެ ތެރޭގައި ޕާޓީ ރަޖިސްޓްރީ ކުރަން ހުއްދަ ހޯދުމަށް އިލެކްޝަންސް ކޮމިޝަނަށް ހުށަހަޅާނެ އެވެ.\nރިޔާޒް އާއި ނާޒިމް ޖޭޕީން ވަކިވެވަޑައިގެން ސިޔާސީ ޕާޓީއެއް ހެދުމަށް މަސައްކަތް ކުރައްވަމުންގެންދަވާއިރު ރައީސް މައުމޫން އަބްދުލް ގައްޔޫމްގެ ކެބިނެޓްގައި ގިނަ އަހަރުތަކެއް ވަންދެން މަސައްކަތް ކުރެއްވި ކުރީގެ މިނިސްޓަރު އަބްދުﷲ ކަމާލުއްދީން ވެެސް ވަނީ ޕާޓީއެއް އުފައްދަވާކަން ހާމަކުރައްވާފައެވެ.\n"ގައުމީ އެއްބައިވަންތަކަމުގެ ޕާޓީ" (ނެޝަނަލް ސޮލިޑަރިޓީ ޕާޓީ)ގެ ނަމުގައި އާ ސިޔާސީ ޕާޓީއެއް ހެދުމަށް ކަމާލުއްދީން ހުށަހެޅުއްވިއިރު، ނާޒިމް ސީއެންްްއެމްއަށް ވިދާޅުވެފައިވަނީ، އަލަށް ހަދަން ގަސްދުކުރައްވާ ޕާޓީއާ ބެހޭ މައުލޫމާތު ހާމަކުރައްވާނެކަމަށެވެ.\nކާނަލް ނާޒިމްނާޒިމްސިޔާސީ ޕާޓީޖޭޕީ


Cricket Team Ehhaa Gina Dharin Beynumeh Noon: Priyanka - Vaguthu\nކޮވިޑް-19: ދުނިޔޭގެ ހާލަތު ވެސް ގޯސް، ރާއްޖޭގެ ހާލަތު ވެސް ގޯސް -5ގަޑިއިރު ކުރިން\nކްރިކެޓް ޓީމެއްހާ ގިނަ ދަރިން ބޭނުމެއް ނޫން: ޕްރިޔަންކާ\n3 ހަފްތާ ކުރިން ( ފެބުރުއަރީ 4, 2021 )\nބަތަލާ ޕްރިޔަންކާ ޗޯޕްރާ ޖޯނަސް އާއި އޭނާގެ ފިރިމީހާ ނިކް ޖޯނަސް ކައިވެނި ކޮށްފައިވަނީ 2018 ވަނަ އަހަރުގެ ޑިސެމްބަރު މަހުގެ އެއްވަނަ ދުވަހުއެވެ. މި ދެ މަފިރިން ދަރިއަކު ހޯދަން އުޅޭ ކަމަށް މީސް މީޑިއާގައި ވަނީ ވާހަކަ ދެކެވިފައެވެ.\nމިކަމާ ގުޅިގެން ނިކްއާ ކުރެވުނު އިންޓަވިއުއެއްގައި އޭނާ ބުނެފައިވަނީ ޕްރިޔަންކާއާ އެކު އޭނާ ވަރަށް ގިނަ ދަރިން ބޭނުންވާ ކަމަށާއި ޕްރިޔަންކާއަކީ އޭނާގެ ހަޔާތުގައި ވަރަށް މުހިންމު ހިއްސާއެއް ކަމަށެވެ.\n''ޕްރިޔަންކާއަކީ އަހަރެންގެ ހަޔާތުގެ އެންމެ މުހިންމު ހިއްސާ. ދަރިއަކު ލިބުމަކީ ވެސް އުއްމީދު ކުރާ ކަމެއް. ކޮންމެވެސް ދުވަހަކުން އެކަން ވެސް ވާނެ. ޕްރިޔަންކާއާއި އެކީގައި މިހާރު ވެސް އުޅުމަކީ ލިބުނު ނަސީބެއް. ދަރިން ލިބުމަކީ ވެސް ހަމަ އެހާބޮޑު ނަސީބެއް. ވަރަށް އުފާވާނެ. އަހަރެން ވަރަށް ބައިވަރު ދަރިން ބޭނުން. ނަމަވެސް މިހާރު އެންމެ މުހިންމީ ޕްރިޔަންކާއާއި އެކު އުފަލުގައި އުޅުން'' ނިކްގެ އިންޓަވިއުގައި ބުނެފައިވެއެވެ.\nދަރިން ހޯދުމާއި ގުޅޭގޮތުން މީގެ 10 އަހަރު ކުރިން ޕްރިޔަންކާ ދީފައިވާ އިންޓަވިއުއެއްގައި ބުނެފައިވަނީ އޭނާ ބޭނުންވަނީ ކްރިކެޓް ޓީމެއްހާ ގިނަ ދަރިން ކަމަށެވެ. ނަމަވެސް ފަހުން ދިން އިންޓަވިއުއެއްގައި އެހާ ގިނަ ދަރިން ބޭނުން ނުވާ ކަމަށް ބުނެފައިވެއެވެ.\nޕްރިޔަންކާ ކުރިން ދިން އިންޓަވިއުގައި ގިނަ ދަރިން ބޭނުންވާ ކަމަށް އެކަމާ ބެހޭގޮތުން ސުވާލު ކުރުމުން އޭނާ ބުނެފައިވަނީ އެއީ މީގެ 10 އަހަރު ކުރި ކަމަށާއި އޭރު ބުނެފައިވާ އެއްޗަކަށް ބަލައި މިހާރު ވާހަކަ ނުދެއްކުމަށް އެދޭ ކަމަށެވެ.


Noorul-islam.NET :: މުސްލިމުންނާއި، އިސްލާމްދީން ޙިމާޔަތްކުރާނެ ދައުލަތެއްޤާއިމުކުރެއްވުމަށް ކުރެއްވި މަތިވެރި ދަތުރުފުޅު\nމުސްލިމުންނާއި، އިސްލާމްދީން ޙިމާޔަތްކުރާނެ ދައުލަތެއްޤާއިމުކުރެއްވުމަށް ކުރެއްވި މަތިވެރި ދަތުރުފުޅު\nލޮބުވެތި އަޚުންނާއި އުޚުތުންނެވެ! އިސްލާމީ އުއްމަތުގެ ދަރީނެވެ! ޢިއްޒަތާ މަޖުދުގެ އަހުލުވެރިންނެވެ! ހިޖުރީ އާއަހަރުގެ ހެޔޮއެދުންތަކާއި، ތަހުނިޔާ ތިޔަ އެންމެހައި އަޚުންނާއި އުޚުތުންނަށް ފޮނުވަމެވެ.\nއާދެ! ހިޖުރައިން އެއްހާސް ހަތަރުސަތޭކަ ހަތާވީސް އަހަރު ފާތުވެގެންދިޔައީއެވެ. އަޅުގަނޑުމެންގެ ލޮބިވެތި ނަބިއްޔާ، އަދި ދުނިޔެއަށް އެންމެ ވަރުގަދަ އިޞްލާޙީ އިންޤިލާބެއް ގެނެސްދެއްވި މަތިވެރި ސާހިބާގެ ހިޖުރައެވެ. ހިޖުރައެވެ. މާނައަކީ ކޮބައިތޯއެވެ؟ އެއީ ކީއްވެގެން ކުރެއްވި ހިޖުރައެއްތޯއެވެ؟ އަމިއްލަ ލޯބިވާ ވަޠަން ދޫކުރައްވައި ވަޑައިގެންނެވީ ކީއްވެތޯއެވެ؟ އެމާތް މައްކާ ފަތަޙަ ވުމަށް ފަހު ވެސް އެނބުރިވަޑައިނުގެންނެވީ ކީއްވެތޯއެވެ؟ ތައުޙީދަށް ގޮވާލެއްވުމަށް މައްކާގައި ބާރަ، ނުވަތަ ތޭރަ ވަރަކަށް އަހަރު އުޅުއްވާފައި މަދީނާއަށް ވަޑައިގެނެވީ ކީއްވެގެން ހެއްޔެވެ؟ އިސްލާމީ ތާރީޚެއް އެންމެ ފުރަތަމަ ޖެއްސެވީ ބޭކަލަކީ އަމީރުލްމުއުމިނީސް ޢުބަރު ބުނި ޚައްޠާބެވެ. އެކަލޭގެފާނު އެތާރީޚަކަށް، ނަބިއްޔާ އަށް ނަބީކަން ލިބިވަޑައިގެންނެވި ތާރީޚު އިޚުތިޔާރު ނުކުރައްވައި، ހިޖުރަ ކުރެއްވި ތާރީޚު އެއީ އިސްލާމީ ތާރީޚުގެ ފެށުން ކަމުގައި ބެއްލެވީ ކީއްވެތޯއެވެ؟\nދަންނަވަންތޯއެވެ؟ ހިޖުރައާމެދު ޙަޤީޤީ ވިސްނުމަކުން ވިސްނައިފިނަމަ، ލޯތައް ކަރުނުން ފުރިގެންދާނެއެވެ. ނާމާންކަމުގެ ތެރެއިން، އަމާން ބައްރަކަށް ވަޑައިގަތުމަށް ކުރެއްވި މަތިވެރި ދަތުރުފުޅެކެވެ. ﷲ ގެ ދީން ރައްކާތެރިކުރެއްވުމަށް ކުރެއްވި ދަތުރުފުޅެކެވެ. މިދަތުރުފުޅުގެ ސަބަބުން މުސްލިމުންނަށް ޢިއްޒަތް ލިބިގެން ދިޔައެވެ. އިސްލާމްދީނާއި، މުސްލިމުން ޙިމާޔަތްކުރާނޭ ދައުލަތެއް ޤާއިމުވެގެން ދިޔައެވެ. މިކަން ވެގެންދިޔައީ އިސްލާމުންނަށް ލިބުނު ޢިއްޒަތަކަށެވެ. ފެށިގެންދިޔަ އާޞަފްޙާއަކަށެވެ. މިހެންކަމުން، އެމަތިވެރި ދަރުތުފުޅު ކުރެއްވި ތާރީޚު އިސްލާމީ ތާރީޚެއްކަމުގައި ވެގެންދިޔައީއެވެ. މިތާރީޚު އިޚްތިޔާރު ކުރެއްވީ އަމީރުލްމުއުމިނީން ޢުމަރު ބުނި ޚައްޠާބުއެވެ.\nމައްކާދޫކުރައްވައި ހިޖުރަކުރެއްވީ ކީއްވެ؟\nﷲ ގެ ދީނަށް ގޮވާލެއްވި ގޮވާލެއްވުމުގެ ސަބަބުން، މުޙައްމަދު ނަބިއްޔާއާއި ގޮންޖެހުންތަށް ކުރިމަތި ވެގެންދިޔައެވެ. މައްކާގެ ބޮޑުންނާއ ފައިސާވެރިންގެ ފަރާތުންނެވެ. ޙަސަބާއި ނަސަބުގެ ސަބަބުން ފަޚުރުވެރިވެފައިވާ މީހުންގެ ފަރާތުންނެވެ. އިހާނެތިކޮށް ހިތުނެވެ. އެކަލޭގެފާނުގެ ދަޢުވަތު ދޫނުކުރެއްވުމުން، ދެން ހުށަހެޅުނީ ފައިސާއާއި، މަޤާމެވެ. ނަމަވެސް ޖަވާބަކީ އެބައިމީހުން އިރު ގެނެސް ތިމަންކަލޭގެފާނުގެ ކަނާތްފުޅުގައި ބަހައްޓައި، ހަނދު ގެނެސް ވައަތްޕުޅުގައި ބެހެޓިޔަސް އިސްލާމްދީނަށް ގޮވާލެއްވުން ދޫނުކުރައްވާނެ ކަމުގައެވެ. ނުވަތަ އެކަމުގެ ސަބަބުން އެކަލޭގެފާނު މަރުވެ ދިއުމެވެ. ނުވަތަ ނަޞްރު ލިބުމެވެ.\nމީގެ ސަބަބުން މުޞީބާތްތައް އިތުވެގެން ދިޔައެވެ. ނަތީޖާއަކީ އެކަލޭގެފާނު ޝަހީދުކޮށްލުމަށް ނުބައިރޭވުންތައް ރާވައި އަނިޔާވެރި ޖަރީމާއެއް ހިންގުމަށް މައްކާގެ ބޮޑުން ސައްލާކުރުމެވެ. އެބައިމީހުން އެކަލޭގެ ފާނު ޝަހީދުކޮށްލުމަށް އުޅުނު ރޭ ﷲ އެކަލޭގެފާނު މަދީނާއަށް ވަޑައިގަތުމަށް އަމުރުކުރެއްވިއެވެ. އޭގެ ކުރިން މުސްލިމުންގެ ތެރެއިން ގިނަވެގެންވާ ބަޔަކު ވަނީ މަދީނާއަށް ހިޖުރަކުރައްވާފައެވެ. އެކަލޭގެފާނު މަދީނާއަށް ވަޑައިގަތުމާއެކު އިސްލާމުންގެ ދައުލަތް އިޢުލާންކުރެއްވިއެވެ.\nހިޖުރައިގެ ވާހަކަ ހަނދާނަށް ވެރިވާ ކޮންމެ ހިނދަކު އާލާވެގެންދަނީ އެމާތް ޞަޙާބީންގެ ހިއްވަރުފުޅުގަދަކަމެވެ. ކީރިތި ނަބިއްޔާ ޝަހީދުކޮށްލުމަށް މުޝްރިކުން އުޅުނު ރޭގައި، އެކަލޭގެފާނުގެ ރިދާކޮޅުއަޅުއްވައިގެން އެކަލޭގެފާނުގެ ނިދި އަވަހާރަފުޅުލައްޕަވާ އެނދުދާންކޮޅުގައި އެކަލޭގެފާނުގެ މަޤާމުގައި އޮންނެވީ އެކަލޭގެ ފާނުގެ ބޮޑުބޭބޭފުޅު ގެ ދަރިކަލުން ކަމުގައިވާ ހިއްވަރުފުޅުގަދަ ޢަލީ ބުނި އަބީޠާލިބެވެ. މަރުގެ ތުންފަތް މައްޗައް އެވަޑައިގެންނެވީ މާތް ރަސޫލާދެކެ ކިހާ ލޯބިވާތީ ހެއްޔެވެ؟ އެފަދަ ބޭކަލުން ދެން މިދުނިޔެއިން ފެންނާނެ ހެއްޔެވެ؟ ނުފެންނާނެކަން ކަށަވަރެވެ.\nނާމާން ދަތުރުގެ ބައިވެރިޔާ\nމިހެން ދެންނެވުމުން ވެސް އެއީ ކޮންބޭކަލެއްކަން ތިޔަބޭފުޅުންނަށް ޔަޤީން ކުރެވިދާނެއެވެ. އެއީ އައްޞީޤުއެވެ. އަބޫބަކުރުގެފާނެއެވެ. އެކަލޭގެފާނުގެ ޖާނާއި މާލު ﷲ އަށްޓަކައި ޤުރްބާންކުރެއްވި މާތް އިންސާނާއެވެ.\nއެ ނާމާން ދަތުރުގައި އިތުރު ރަސޫލާގެ ކުރިފުޅުމަތިން ބައެއް ފަހަރު ހިންގަވައެވެ. އަނެއްބައިފަހަރު ފަހަތްޕުޅުން ހިންގަވައެވެ. ނުރައްކަލެއް އަތުވެދާނޭ ހީފުޅުކުރެއްވޭތީއެވެ. އެއީ މާތް ނަބިއްޔާ އެންމެ ލޯބިވާ ޞަޙާބީއެވެ. އެކަލޭގެފާނުގެ ޙަޔާތުގައި އެކަލޭގެފާނަށް އެބޭކަލެއްގެ ފުށުން އެންމެ އެކުވެރިކަމާއި، އޯގާވެރިކަން ލިބިވަޑައިގެނެވި ބޭކަލަކީ އަބޫބަކުރެވެ. އެކަލޭގެފާނަށް ފަހު، މިއުންމަތުގެ ދައުލަތުގެ ވެރިކަން ކުރެއްވި ބޭކަލަކީ އެއީއެވެ. ޘައުރު ގެ ހޮހަޅައިގައި ތިންދުވަސް ވަންދެން ތިއްބެވިއެވެ. މުޝްރިކުންގެ ފަރާތުން ހަމަލާއެއް އަތުވެދާނޭ ކަމާމެދު ފިކުރުކުރައްވައި އަބޫބަކުރުގެފާނު ހިތާމަކުރެއްވުމުން [ ދެރަނުވާށެވެ! ﷲ ވަނީ އަހަރުމެންނާ އެކުގައެވެ. ] ކީރިތި ރަސޫލާ މިހެން ވިދާޅުވިއެވެ.\nހިޖުރައިގެ ނަތީޖާ، ނުވަތަ މޭވާ އަކީ ކޮބާ؟\nހިޖުރަ ކުރެއްވުމާއެކު މުސްލިމުންގެ ދައުލަތް އިޢުލާންކުރެއްވިއެވެ. މިއީ އިސްލާމްދީނަކީ ހަމަ އެކަނި އަޅުކަމުގެ ދީން ކަމަށް ހަދަން އުޅޭ މީހުންނަށް ހުރި ފިލާވަޅެކެވެ. އިސްލާމްދީނަކީ އަޅުކަމާއި ވެރިކަމެވެ. އިސްލާމީ ދައުލަތުގެ ބާނީ އަކީ މުޙައްމަދު ނަބިއްޔާއެވެ. މިއީ ހިޖުރައިގެ މޭވާއެވެ.\nމުސްލިމުންގެ ދައުލަތުގެ އެންމެ ފުރަތަމަ ވެރިރަށަކަށް މަދީނާ ވެގެން ދިޔައެވެ. ކީރިތި ރަސޫލާ ތަންތަނަށް ސަފީރުން ފޮނުއްވިއެވެ. ވަށައިގެންވާ ޣައިރު މުސްލިމު ޤަބީލާތަކާއެކު މުޢާހަދާތައް ޤާއިމު ކުރައްވައި ޞުލްޙަވެރިކަން ޤާއިމުކުރެއްވިއެވެ. ޢަދުލު އިންޞާފު ޤާއިމުކުރެއްވުމަށް ހަނގުރާމަތައްކުރެއްވިއެވެ. މުސްލިމުން އަޚު ކުރެއްވިއެވެ.\nމަދީނާގެ ދައުރުގައި އިސްލާމްދީނުގެ ބޮޑެތި ޙުކުމްތައް ﷲ ބާވާލެއްވިއެވެ. ކައިވެނި، ވަރި، ޖިހާދު، ހަނގުރާމައިގެ ޙުކުމްތައް، ޙައްޖު، ރޯދަ، ޒަކާތް، ޒިނޭގެ ޙުކުމް، ލިޢާނުގެ ޙުކުން، ޡިހާރުގެ ޙުކުމް، ރަލުގެ ޙުކުމް އަދި ޣައިރު މުސްލިމުންނާ މެދު ޢަދުލުވެރި ވުމަށް އެނގުނެވެ. އަދި މިނޫންވެސް ވަރަށް ގިނަ ޙުކުމްތައް ބާވާލެއްވުނެވެ. އިސްލާމީ ދައުލަތުގެ ވެރިއާގެ ގޮތުގައްޔާއި، ނަބިއްޔެއްގެ އަހަރު ތަކެއް ހޭދަކުރެއްވުމަށް ފަހު، ދުނިއަށް އިޞްލާޙީ އެންމެ ވަރުގަދަ އިންޤިލާބު ގެނެސްދެއްވުމަށް ފަހު ސުވަރުގެވަޑައިގަތީއެވެ.\nއިތުރު ރަސޫލާގެ ހިޖުރައިގެ ސަބަބުން މުސްލިމުންނާއި، އިސްލާމްދީން ޢިއްޒަތްތެރި ވެގެންދިޔައެވެ. އަދި ދައުލަތެއް ޤާއިމުވެގެން ދިޔައެވެ. މިހެންކަމުން ހިޖުރައިގެ ތާރީޚު މުހިއްމުވެގެންދިޔައީ ކަމުގައި މުއައްރިޚުންނާއި، ސިޔަރަތުގެ ދަންނަބޭކަލުން ހާމަކުރައްވައެވެ.\nމާތް ﷲ އިތުރު އެކަލޭގެފާނަށް ޞަލަވާތާ ސަލާމްލައްވާށިއެވެ. އާމީން.


ޕަބްލިޝްކުރި ތާރީޚް: 02 މާރިޗު 2015\nސުންގަޑި: 05 މާރިޗު 2015 1100\n02 މިނީ ވޭން ސަޕްލައިކޮށްދޭނެ ފަރާތެއް ހޯދަން\nމިސަރވިސްގެ ފޮރެންސިކް ސަރވިސް ޑައިރެކްޓްރޭޓްގެ ބޭނުމަށް HBD-DA64V މޮޑެލް ނަންބަރުގެ 02 މިނީ ވޭން ސަޕްލައިކޮށްދޭނެ ފަރާތެއް ހޯދަން ބޭނުންވެއެވެ. މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް އަލުން ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2015 މާރިޗު 02 ވަނަ ދުވަހުން ފެށިގެން 2015 މާރިޗު 05 ވާ ބުރާސްފަތި ދުވަހުގެ ނިޔަލަށް، ބަންދުނޫން ކޮންމެ ދުވަހެެއްގެ ހެނދުނު 10:00 އިން 11:00 އަށް މި ސަރވިސްގެ ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ބީލަން ފޮތެއްގެ އަގަކީ -/400ރ (ހަތަރު ސަތޭކަ ރުފިޔާ) އެވެ. ފައިސާ ދެއްކެވުމުން ބީލަންފޮތް، ސޮފްޓް ކޮޕީ ފޯމެޓެއްގައި މިސަރވިސްގެ ޕްރޮކިއުމަންޓް ސެކްޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 މާރިޗު 08 ވާ އާދީއްތަ ދުވަހުގެ 14:00 ގައި، އިސްކަންދަރު ބިލްޑިންގގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 މާރިޗު 05 ވާ ބުރާސްފަތި ދުވަހުގެ 15:30ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2015 މާރިޗު 12 ވާ ބުރާސްފަތި ދުވަހުގެ 14:00 ގައި މިސަރވިސްގެ ފައިނޭންސް ޑިޕާޓްމަންޓްގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށް ދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.


galehiri: ޢަލްމަރުޙޫމް ޢަލީ ނަޞީރު ޒޫރިޔާގެ/ މަޑަވެލި\nޢަލްމަރުޙޫމް ޢަލީ ނަޞީރު ޒޫރިޔާގެ/ މަޑަވެލި\nތަފާތު ރޮނގުތަކުން ދިވެހި މުޖުތަމަޢަށް ނުހަނު ބޭނުންތެރި ޚިދުމަތްކޮށްދެއްވައިފައިވާ ބައެއް ފަރާތްތައް ދުނިޔެ ދޫކުރެއްވުމުން އެފަރާތެއްގެ ޛިކުރާ އައުކޮށް ހެޔޮދުޢާކޮށް އަދި އެފަރާތެއްގެ ޚިދުމަތުގެ އަގު ވަޒަންކުރުމަށްޓަކައި މިނެދޭނާޅިން މިނާ ދެވައްތަރެއްގެ ނާޅި ދިވެހިންގެ ބަޔަކު ގެންގުޅެމުންދާތީ ފެނެއެވެ. (ނާޅިއަކީ ގޮވާމުގެ ބާވަތްތައް މިނާން ގެންގުޅޭ ހަތަރު ލާހީގެ މިންވަރު ނުވަތަ ގާތްގަޑަކަށް ދެރާތާ ހުންނަ އެއްޗެކެވެ. ރާތަލަކީ4ގަލުގެ ބަރުދަނެވެ. ނުވަތަ 16 ތޯލާގެ ބުރަދަނެވެ. ނުވަތަ 454 ގްރާމެވެ.) އެއްވައްތަރެއްގެ ނާޅިއަކީ އޭގެ ފޫނުވެއްޓި ސަލާމަތުން އޮތް ނާޅިއެކެވެ. އަނެއްވައްތަރުގެ ނާޅިއަކީ އޭގެ ފޫވެއްޓިފައިވާ ނާޅިއެކެވެ. މިނާޅީގެ އެތެރޭގައި އެއްވެސްއެއްޗެއް ހަރެއްނުލާނެއެވެ.\nމިދެންނެވިގޮތަށް ދުނިޔެ ދޫކުރެއްވި ފަރާތެއްގެ ޚިދުމަތުގެ އަގު ވަޒަންކުރުމަށްޓަކައި ފޫނުވެއްޓި ސަލާމަތުން އޮތް މިނެދޭނާޅިން މިނާނަމަ އެޚިދުމަތްކޮށްދެއްވި ފަރާތެއް ކަންތައް ކުރެއްވިގޮތަށް އެފަރާތަކާ ދޭތެރޭ ކަންތައްކުރެވޭނެއެވެ. މިސާލުބަހެއްގައި ބުނާގޮތަށް އެމީހަކު ކަންތައް ކުރި ގޮތަކަށް އެމީހަކާ ދޭތެރޭ ކަންތައްކުރެވޭނެއެވެ. އެފަރާތެއްގެ ޚިދުމަތުގެ އަގު ވަޒަންކުރެވޭނެއެވެ. އެހެންނަމަވެސް ދުނިޔެ ދޫކުރެއްވި ފަރާތެއްގެ ޚިދުމަތް ވަޒަންކުރުމަށްޓަކައި ފޫވެއްޓިފައިވާ ނާޅިން މިނާނަމަ އެޚިދުމަތްކޮށްދެއްވި ފަރާތެއް ކަންތައް ކުރެއްވިގޮތަށް އެފަރާތަކާ ދޭތެރޭ ކަންތައް ނުކުރެވޭނެއެވެ. އެފަރާތެއްގެ ޚިދުމަތުގެ އަގު ވަޒަންނުކުރެވޭނެއެވެ.\nދިވެހިރާއްޖޭގެ ލޮބުވެތި އަޚުންނާއި އުޚްތުންގެ ތެރެއިން ހުރިހާ ފެންވަރެއްގެ ހުރިހާ ގިންތީއެއްގެ މަދުނޫން ބަޔަކަށް ތަފާތު ރޮނގުތަކުން ޚިދުމަތް ފޯރުކޮށްދެއްވުމުގައި ގިނަ އަހަރުތަކެއް ހޭދަކުރެއްވި ވަރަށްބޮޑު ޚިދުމަތްތެރިއެއްކަމަށްވާ މަޑަވެލީ ޒޫރިޔާގޭ ޢަލީ ނަޞީރުގެ ދުންޔަވީ ޙަޔާތް ނިމިގެން ހިނގައްޖެއެވެ. 22 އޯގަސްޓް 2014މ. ގައެވެ. ދިވެހީންގެ ތެރެއިން މިކަން އެނގޭ އެއްބަޔަކަށް މިކަން އެނގި އަލްމަރުޙޫމްގެ ޢަލީ ނަޞީރުގެ ޚިދުމަތުގެ އަގު ވަޒަންކުރަމުން ގެންދެއެވެ. ފޫނުވެއްޓި ސަލާމަތުން އޮތް މިނެދޭނާޅިން މިނަމުންނެވެ. މިހެންމެ، އަލްމަރުޙޫމް ޢަލީ ނަޞީރުގެ ދުންޔަވީޙަޔާތް ނިމިގެން ހިނގައްޖެކަން ރަނގަޅަށް އެނގޭ އެއްބަޔަކު އޭނާގެ ޚިދުމަތުގެ އަގު ވަޒަންކުރަމުން ނުގެންދެއެވެ. މިނެދޭނާޅިން މިނަމުން ނުގެންދެއެވެ. އެއީ މިބަޔަކު ގެންގުޅޭ މިނެދޭ ނާޅިއަކީ އޭގެ ފޫވެއްޓުމުގެ އިތުރަށް ހަޔެއްކަ ތަނުން ފަޅައިގެންގޮސް އެތަންތަންވެސް ނެއްޓިފައިވާ ނާޅިއެކެވެ. އަދި މިނެއްޓުނު ތަންތަންވީ ހިސާބެއްވެސް ދެނެހުރި އާދަމުގެ ދަރިއަކު މިއުޑުދަށުގައި ނެތެވެ. އެހެންވީމާ، އޭގެ ފޫވެއްޓިފައިވާ ނާޅި ގެންގުޅޭބަޔަކަށް އަލްމަރުޙޫމް ޢަލީ ނަޞީރުގެ ޚިދުމަތުގެ އަގު ވަޒަންނުކުރެވޭނެއެވެ.\nމަޑަވެލީ ޒޫރިޔާގޭ އަލްމަރުޙޫމް ޢަލީ ނަޞީރަކީ ދިވެހިރާއްޖޭގެ ލޮބުވެތި އަޚުންނާއި އުޚްތުންގެ ތެރެއިން ހުރިހާ ފެންވަރެއްގެ ހުރިހާ ގިންތީއެއްގެ މަދުނޫން ބަޔަކަށް ތަފާތު ރޮނގުތަކުން ޚިދުމަތް ފޯރުކޮށްދެއްވުމުގައި ގިނަ އަހަރުތަކެއް ހޭދަކުރެއްވި ވަރަށްބޮޑު ޚިދުމަތްތެރިއެއްކަމަށް އަޅުގަނޑު ދަންނަވައިފީމެވެ. އޭގެތެރޭ ޞިއްޙީ ރޮނގުންނާއި ތާރީޚީ ރޮނގުންނާއި ދިވެހިވެށީގައި ހިނގި އަދި ހިނގާ ހުރިހާ ކަންކަމެއްގެ ރޮގުންނާއި ލިޔުންތެރިކަމުގެ ރޮނގު ފާހަގަކުރެވެއެވެ. މިވާހަކަ ދަންނަވާފައި އެވަނީ އެވާހަކަ މީހަކު ބުނި އަޑު އިވިގެންނޫނެވެ. އަދި ކީއްތޯއެވެ. އެކަން އެގޮތަށް އޮތްކަން ލޮލުންދެކެ އަތުން ހިފައި ސަލާމަތްބުއްދި އެކަން ގަބޫލުކުރާތީއެވެ. މިކަންއޮތީ މިހެންކަން އަޅުގަނޑު ނޫނަސް ގަބޫލުކުރައްވާ ފަރާތްތައް ދިވެހިރާއްޖޭގައި މަދެއްނޫނެވެ. ދިވެހިރާއްޖޭގެ އެންމެ މަޝްހޫރު ލިޔުންތެރިންގެ ލިޔުއްވުންތައް ފެންނަ "ލިޔުންތެރިންގެ ގުޅުން" ވެބްސައިޓުގައި ވެސް ފާހަގަކުރައްވަނީ "ޢަލީ ނަޞީރު އަވަހާރަވުމުން ލިޔުންތެރީންގެ ގުޅުމަށް ޚާއްޞަކޮށް، އަދި ޢާއްމުކޮށް ދިވެހި އަދަބިއްޔާތަށާއި ތާރީޚާއި ސަގާފަތަށް އެ ލިބުނީ ފޫނުބެއްދޭވަރުގެ ބޮޑު ގެއްލުމެއް ކަމަށެވެ."\nއަޅުގަނޑު ދުށްގޮތުގައި އަދި އަޅުގަނޑު ގަބޫލުކުރާގޮތުގައި ހުވަދުއަތޮޅުގެ ތާރީޚީ އެންމެގިނަ މަޢުލޫމާތު ހޯއްދަވައި އެއްކުރައްވައިފައިވާ ބޭފުޅަކީވެސް އަލްމަރުޙޫމް ޢަލީ ނަޞީރެވެ. އަދި އޭނާގެ އުފަން ރަށްކަމަށްވާ މަޑަވެލީގެ ތިމާވެއްޓަށް އެކިދުވަސްވަރު އަންނަމުންދިޔަ ބަދަލުތައްވެސް އެއްކުރައްވައި އޭގެ ބައެއް ކަންކަން ޝާއިޢުކުރެއްވި ބޭފުޅަކީވެސް އަލްމަރުޙޫމް ޢަލީ ނަޞީރެވެ. މިކަންކަމުގެ އިތުރަށް އަލްމަރުޙޫމް ޢަލީ ނަޞީރަކީ ރާއްޖޭގެ ވެށީގައި ހިނގާފައިވާ ތާރީޚީ، ޞިއްޙީ، އިޖުތިމާޢީ، އިގްތިޞާދީ، އަދި ސިޔާސީ ކަންކަމުގެ މަޢުލޫމާތުވެސް ނުހަނު މުއްސަނދި ބޭފުޅެކެވެ. މިފަދަ ބައެއް ލިޔުއްވުންތައްވެސް އޭނާ ޝާއިޢުކުރައްވާފައިވެއެވެ.\nއަލްމަރުޙޫމް ޢަލީ ނަޞީރަކީ އަޅުގަނޑާއި ވަރަށް ގުޅުން ރަނގަޅު ގާތް ބޭފުޅެކެވެ. އަޅުގަނޑަށް އޭނާ އެނގުމުގެކުރިން އޭނާ އަޅުގަނޑު ދެނެވަޑައިގަނެއެވެ. އޭނާ ވިދާޅުވެދެއްވިގޮތުންނަމަ ރައީސް ނާޞިރުގެ ވެރިކަމުގެ ދުވަސްވަރު 1978މ. އެޕްރީލްގައި ރާއްޖޭގައި ފެތުރުނު ކޮލެރާތެރޭ މަޑަވެލީގެ ބައެއް ފަރާތްތަކަށް އެރަށުގައި އަޅުގަނޑު ފަރުވާދިންއިރު ވަރަށްކައިރިން އޭނާ އެތަން ދެކެވަޑައިގެން އެދުވަހުއްސުރެ އަޅުގަނޑާމެދު އޭނާގެ ހިތްޕުޅުގައި ވަރަށްބޮޑު ގާތްކަމެއް އުފެދިފައިވެއެވެ. މިކަން މިހެންއޮތް ނަމަވެސް އަޅުގަނޑަށް އަލްމަރުޙޫމް ޢަލީ ނަޞީރުގެ ތަޢާރަފް ލިބި ގާތްގުޅުމެއް އުފެދުނީ ގދ.އަތޮޅު ހެލްތްސެންޓަރުގައި ރަސްމީގޮތުން ކުރާންޖެހޭ މަސައްކަތްކުރެއްވުމަށް 1982މ. ގައި އޭނާ ގދ. ހެލްތްސެންޓަރަށް ތިނަދޫއަށް ވަޑައިގަތުމުންނެވެ. އޭގެފަހުން އޭނާ ދުނިޔެ ދޫކުރެއްވުމާ ހަމައަށް ވޭތިވެފައިވާ ހުރިހާ ދުވަހަކީވެސް އަޅުގަނޑުމެންގެ ގާތްގުޅުން އެއްދުވަހުން އަނެއް ދުވަހަށް ބަދަހިވަމުންދިޔަ ދުވަސްތަކެކެވެ.\nދުނިޔެއޭ މިކިޔާ ވަގުތީ ގޮވަތީގައި ލައްވާފައިވާ ދިރުންހުރި ކޮންމެ ނަފުސެއްގެވެސް ދިރުން ނެތިވެ މަރުގެރަހަ ދެކޭނެކަމީ ކަށަވަރު ކަމެކެވެ. މަރުގެރަހަ ދުށުމަކީ އެ ނަފުސެއްގެ ދިރުހުރުމުގެ ބާރުކަމަށްވާ ފުރާނަ ނެތިދިޔުމެވެ. އެފުރާނައެއް ނެތިދިޔުމުގައި އެހެންވާން ޖެހުނީ މިވެނިހެން ވެގެންނޭ މީހުން ކިޔައި އުޅޭ ކޮންމެވެސް ސަބަބެއް ގިނަ ފަހަރަށް އޮންނާތީ ފެނެއެވެ. އެއީ އެތެރެހަށީގެ ބައްޔާއި އެތެރެހަށިން ބޭރުގެ ބައްޔާއި ގަތުލުވުމާއި ނޭވާނުލެވުމާއި ހިތް ހުއްޓުމާއި ފެނުތެރަށް ޣަރަގުވުމާއި އުސްތާކުން ވެއްޓުމާއި އަލިފާނުން އަނދައިގެން ދިޔުމާއި މިނޫންވެސް ކޮންމެވެސް ކަހަލަ ސަބަބެކެވެ. ކޮންމެ ސަބަބެއް މެދުވެރިވެގެން ވިޔަސް އަދި ނުވިޔަސް ދިރުންލެއްވި ކޮންމެ ނަފުސެއްވެސް ކޮންމެވެސް ދުވަހަކުން މަރުގެ ރަހަ ދެކޭނެއެވެ. އެއީ މަތިވެރި ﷲ ސުބްޙާނަހޫ ވަތަޢާލާ ދުނިޔެއޭ މިކިޔާ ވަގުތީ ގޮވަތީގައި ލައްވާފައިވާ ދުނިޔޭގައި ކަންކަން ހިނގާ އުޞޫލުގެ ތެރެއިން ކަމެކެވެ. އެކަމަކީ އިންސާނީ ސައިންސްވެރިންގެ އީޖާދަކުން އެބައިމީހުންގެ މޮޅުކަމަކުން ނުހުއްޓުވޭނޭ ކަމެކެވެ. އެއީ ގުދުރަތީ ގާނޫނެވެ. މިގާނޫނަކީ އިންސާނުން ގެންނަ ޒަމާނީ ޑިމޮކްރަސީއެއްގެ ތެރެއިން އެބަޔެއްގެ ގާނޫނު ހަދާ މަޖިލީހަކުން ވިޔަސް އެއަށް އެއްވެސް ބަދަލެއް އަދި ކީއްތޯ އެއަށް ކިތަންމެ ކުޑަކުޑަ އިޞްލާޙެއް ވިޔަސް ނުގެނެވޭނޭ ގުދުރަތީ ގާނޫނެވެ. ދުނިޔެ ދެމި އޮތްހައި ދުވަހެއްގައި މިގާނޫނު ހިނގަމުންދާނެއެވެ. އަދި އެގާނޫނުގެ ދަށުން ދިރުންހުރި ކޮންމެ ނަފުސެއްވެސް މަރުގެރަހަ ދެކޭނެއެވެ.\nއަލްމަރުޙޫމް ޢަލީ ނަޞީރުގެ ދުނިޔަވީ ޙަޔާތް ނިމިގެންދިޔައީ ފުރާނައަށް ނުރައްކާވެދާނެކަމަށް ބެލެވޭފަދަ ފަދަ މާބޮޑު ބައްޔެއްނެތި ބަނޑުގައި ވައިހެދި ނޭވާލާއިރު އުނދަގޫވާގޮތެއް ހުރުމުން ސައިކަލްގައި އޭނާގެ އަނބިކަނބަލުންވެސް ގޮވައިގެން ތިނަދޫގައި ހުންނަ ޑރ. ޢަބުދުއްޞަމަދު މެމޯރިއަލް ހޮސްޕިޓަލަށް ވަޑައިގަތުމުން ފަރުވާއަށްޓަކައި އެތާނގައި2ދުވަހުގެ އެޑްމިޓަކަށްފަހު އެތަނުން ކާނޑެއްދޫ ވައިގެމަގުން ހުޅުލެއިން އޭޑީކޭ ހޮސްޕިޓަލުން މާލޭ އާ ސަހަރާއަށެވެ. މިހުރިހާކަމެއް ފެށި ނިމިގެންދިޔައީ އެންމެ ދެތިން ދުވަހުގެތެރޭގައެވެ.\nމަތިވެރި ﷲ ސުބްޙާނަހޫ ވަތަޢާލާ އަލްމަރުޙޫމް ޢަލީ ނަޞީރަށް ސުވަރުގޭގެ މަތިވެރި ނިޢުމަތްދެއްވައި އޭނާގެ ޢާއިލާއަށް ކެތްތެރިކަމާއި ބާއްޖަވެރި ޙަޔާތެއް ދެއްވާށިއެވެ. އާމީން!\n25 އޯގަސްޓް 2014މ.


ކޯވިޑު19 އިން ރައްކާތެރިވުމުގެ ގޮތުން ބަންދު ކުރެވިފައިވާ ސަރަހައްދުތަކަށް ނުދިއުމަށް ސިޓީ ކައުންސިލުން އިލްތިމާސްކޮށްފިMikal News\nކްރޯނާވައިރަސް އިން ސަލާމަތްވުމަށް ކުރެވޭ މަސައްކަތްތަކުގައި ރައްޔިތުންގެ އެއްބާރުލުމަށް ސިޓީ ކައުންސިލުން ގޮވާލައިފި\n26 މާރިޗު 2020, 17:55 |\nކޮވިޑް-19 އާއި ގުޅިގެން ފުވައްމުލަކުގެ އާއްމުން އެއްވެ އުޅޭ ސަރަހައްދުތައް ބަންދު ކުރެވިފައިވީ ނަމަވެސް ބައެއް ފަރާތްތަކުން ބައެއް ތަންތަން ބޭނުން ކުރަމުންދާތީ އެކަން ނުކުރުމަށްް ފުވައްމުލައް ސިޓީ ކައުންސިލުން މިއަދު އަލުން ހަނދާންކޮށްދީފިއެވެ.\nއެގޮތުން ކޯވިޑް19 ބަލިން ރައްކާތެރިކަމުގެ ފިޔަވަޅެއްގެ ގޮތުން ފުވައްމުލަކު ތުނޑީ ސަރަހައްދު، ބަނދަރުމަތި، އަދި ކުޅިވަރު ކުޅޭ މައިދާން ފަދަތަންތަން ވަނީ އާއްމުންނަށް ބަންދުކުރެވިފައެވެ. ނަމަވެސް ބައެއް ފަރާތްތަކުން މިފަދަ ތަންތަނަށް ޕިކްނިކް ދިއުން ފަދަ ކަންކަން ކުރަމުންދާކަށް ސިޓީ ކައުންސިލަށް ފާހަގަ ކުރެވިފައިވާކަމަށެވެ. ނަމަވެސް މިފަދަ އަމަލުތައް ނުކުރުމަށް ތަކުރާރުކޮށް އެދޭކަމަށް ސިޓީ ކައުންސިލުން ނެރުނު ބަޔާނެއްގައި ވެއެވެ.\nޒަރޫރި ބޭނުންތަކެއްގައި ނޫނީ ބޭރަށް ނުކުމެ ނޫޅުމަށް ސިޓީ ކައުންސިލުން އިލްތިމާސްކޮށްފައި ވެއެވެ.\nމީގެ އިތުރުން ސިޓީ ކައުންސިލުން އެދިފައި ވަނީ މިވަގުތު ދުނިޔެއަށް ދިމާވެފައިވާ ކްރޯނާވައިރަހުގެ ބަލިމަޑުކަމުން ފުވައްމުލަކު ރައްޔިތުން ސަލާމަތް ކުރުމައްޓަކައި ކުރެވޭ މަސައްކަތުގައި ރައްޔިތުންގެ އެއްބާރުލުން ވަރަށް ބޮޑަށް ބޭނުން ކަމަށެވެ.


BREAKING: Anna Aharah Lafaakoh Hushahelhi Bodu Budget Faas Kohfi - Vaguthu\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހެޅި ބަޖެޓް މިއަދު ފާސްކޮށްފިއެވެ.\n2020 ވަނަ އަހަރަށް މަޖިލީހުން މިއަދު ފާސްކޮށްފައިވަނީ 37.8 ބިލިއަން ރުފިޔާގެ ބަޖެޓެކެވެ. މި ބަޖެޓް ފާސްކޮށްފައި ވަނީ ސަރުކާރުން ހުށަހަޅާފައިވާ ބަޖެޓުގެ ތެރެޔަށް 366 މިލިއަން ރުފިޔާ އިތުރު ކުރުމަށް ފަހު އެވެ. ސަރުކާރުން ހުށަހެޅި ބަޖެޓްގެ ތެރެއިން، ޕީއެސްއައިޕީ ބަޖެޓަށް 273 މިލިއަން ރުފިޔާ އިތުރު ކޮށްފައި ވާއިރު އޮފީސްތަކުގެ ބަޖެޓަށް 93 މިލިއަން ރުފިޔާ އިތުރު ކޮށްފައި ވެއެވެ.\nމިއަހަރު ސަރުކާރުން ހުށަހެޅި ބޮޑު ބަޖެޓުން 5.6 މިލިއަން ރުފިޔާ އަކީ ދަރަންޏެވެ. އަދި ބަޖެޓުގެ 14 އިންސައްތަ އަކީ ބޭރުގެ އެހީގެ ގޮތުގައި ލިބޭނެ ކަމަށް އަންދާޒާކޮށްފައިވާ މިންވަރެކެވެ. މި އަހަރުގެ ބަޖެޓަށް އާމްދަނީގެ ގޮތުގައި 29.9 ބިލިއަން ރުފިޔާ ލިބޭނެ ކަމަށާއި، އަދި ޖުމްލަ ހަރަދުގެ ގޮތުގައި 35.6 ބިލިއަން ރުފިޔާ ހަރަދުވާނެ ކަމަށް ލަފާކުރެވެއެވެ.\nމިފެށޭ 2020 ވަނައަހަރު ދައުލަތަށް އެންމެ ބޮޑު އާމްދަނީއެއް ލިބޭނެކަމަށް ލަފާކުރެވެނީ ޓެކްސް އިންނެވެ. އެގޮތުން ޓެކްސްއިން ޖުމްލަ 17.8 ބިލިއަން ރުފިޔާ ލިބޭނެކަމަށް ލަފާކުރެވެއެވެ. އަދި ޓެކްސް ނޫން އެހެން ގޮތްގޮތުން 6.8 ބިލިއަން ރުފިޔާ އަދި ހިލޭ އެހީ އާއި އެހެނިހެން ގޮތްގޮތުން 5.2 ބިލިއަން ރުފިޔާ ލިބޭނެކަމަށް ލަފާކުރެވެއެވެ.\n2020 ވަނައަހަރުގެ ބަޖެޓަކީ، މިނިމުނު 2019 ވަނައަހަރުގެ ބަޖެޓަށްވުރެ 8.5 ބިލިއަން ރުފިޔާ ބޮޑު ބަޖެޓެކެވެ. މި ބަޖެޓު ފާސްކުރުމަށް ނުފެންނަ ކަމަށް ވޯޓު ދެއްވި ހަމަ އެކަނި މެމްބަރަކީ، ކާށިދޫ ދާއިރާގެ މެމްބަރު، އަބްދުﷲ ޖާބިރު އެވެ.\nޑިސެމްބަރު 5, 2019 14:25\nރެކޯޑު ބޮޑުބަޖެޓެއް ރައްޔިތުން ހަނާކޮށް ބާރު މުށުތެރެއަށްލުމަށް ގައްދާރުވެރިކަމެއްގެހުރިހާސިފަތަކެއްއެބަފެނޭ ރެކޯޑް ބޮޑުބަޖެޓް އައިލީވެރިކަން އާއިލީބާރުވެރިކަން މިހާރު މިފެންނަނީ ސާބަސް ކުރިންކީއެތި އަގަގަޔަށް ވަނީ\n2020 ވަނަ އަހަރު ދަ އުލަތަށް އެންމެ ބޮޑު އާމްދަނީ އެއ އް ލިބޭނެކަމަށް ލަފާ ކުރެވެނީ ޕޮލިހުން މަގުތަކަށް ނެރެ އެމީހުން ލަ އްވާ ރަ އްޔިތުން ފެލަ އިގެން.


Chelsea faseyha koh nunagaanan: Klopp | Mihaaru\n14 އޯގަސްޓް 2019 - 09:486comments\nޗެލްސީގެ ކޯޗުކަމާ މި ސީޒަނުގައި ހަވާލުވި ފްރޭންކް ލަމްޕާޑްގެ ކޯޗުކަމުގައި އެ ޓީމު ކުޅުނު ފުރަތަމަ މެޗުން ޗެލްސީ ވަނީ މިދިޔަ އާދިއްތަ ދުވަހު 4-0 އިން މެންޗެސްޓާ ޔުނައިޓެޑް އަތުން ބަލިވެފަ އެވެ. ޗެލްސީން ޔޫރޮޕާ ލީގު ކާމިޔާބުކުރި ޓީމުގެ މުހިއްމު ކުޅުންތެރިޔާ އެޑެން ހަޒާޑާއި ޓީމުގެ އޭރުގެ ކޯޗު މައުރީޒިއޯ ސާރީ ނެތަސް ކްލޮޕްގެ ނަޒަރުގައި އެ ޓީމު ވަރުގަދަ އެވެ.\n"އެ މެޗު (ޔުނައިޓެޑާއި ޗެލްސީ މެޗު)ގެ ނަތީޖާ އަށް ބަލައިގެން ގޮތް ނިންމަން ބޭނުމެއް ނޫން. ހަގީގަތުގައި ޗެލްސީން ވަރަށް ރަނގަޅަށް އެ މެޗުގައި ކުޅުނު. ހަނދާނުން ފޮހެލައިގެން ނުވާނެ އަނެއް ކަމަކީ ލަމްޕާޑް ވަނީ މިދިޔަ ސީޒަނުގައި ޑާބީ ގޮވައިގެން ވެސް ފުރިހަމަ މަސައްކަތެއް ކޮށްފައި. ލަމްޕާޑަށްޓަކައި ޗެލްސީ ސަޕޯޓަރުންނާ ކުޅުންތެރިން މަސައްކަތްކުރާނެ. މިއީ ކޯޗަކަށް ލިބޭނެ ވަރަށް ބޮޑު ހިތްވަރެއް،" މިރޭގެ މެޗުގެ ކުރިން އޮތް ނޫސްވެރިންގެ ބައްދަލުވުމުގައި ކްލޮޕް ބުންޏެވެ.\nމިދިޔަ ޖޫން މަހު ޓޮޓެންހަމް ބަލިކޮށް ލިވަޕޫލުން ހަ ވަނަ ފަހަރަށް ޗެމްޕިއަންސް ލީގުގެ ތަށި އުފުލާލިއިރު ކްލޮޕް ވަނީ ކާމިޔާބީ އިތުރުކުރުމަކީ ވެސް ފަސޭހަކަމެއް ނޫން ކަމަށް ބުނެފަ އެވެ. ލިވަޕޫލަށް މި ސީޒަނަށް ތައްޔާރުވުމުގައި ދިމާވި އެންމެ ބޮޑު މައްސަލަ އަކީ ޕްރީ ސީޒަނުގެ ބޮޑުބައިގައި މުހިއްމު ކުޅުންތެރިން ނުލައި ކުރިއަށްދާން ޖެހުމެވެ.\n"އަހަރެމެންގެ ޓޮޕް ލެވެލަށް ދާން ހުރަސްތަކެއް އެބަހުރި. އެކަމަކު ކުރިމަތީގައި މިއޮތީ ތަށްޓެއްގައި އަނެއްކާ ވެސް އަތްލުމުގެ ފުރުސަތު. ބޭނުން ހިފަން ކޮންމެހެން ވެސް ބޭނުން،" ކްލޮޕް ބުންޏެވެ.\nލިވަޕޫލްގެ އެއް ނަމްބަރު ގޯލްކީޕަރު އެލިސަން ބެކާ ފަޔަށް ލިބުނު އަނިޔާއިން ރަނގަޅުވާން މަހެއްހާ ދުވަސް ނަގާއިރު ކްލޮޕް ވަނީ މިހާރު ހުރި ސްޕެއިނުގެ ކީޕަރު އެޑްރިއަން އަށް ޓީމުގެ އިތުބާރުގައި ތަފާުތު ދެއްކޭނެ ކަމަށް ބުނެފަ އެވެ. އަދި މިރޭގެ މެޗުގައި ސަޑިއޯ މާނޭ ފުރަތަމަ އެގާރައިގައި ކުޅޭނެ އެވެ.\nޗެލްސީގެ ކޯޗު ލަމްޕާޑް ބުނީ ޔުނައިޓެޑް މެޗުގައި ހެދުނު ގޯސްތަކުން ފިލާވަޅު ނުހޯދައިފިނަމަ މިއީ ވެސް އުނދަގޫ ހާލަތެއް ކުރިމަތިވާނެ މެޗެއް ކަމަށެވެ. އެކަމަކު ކުރީ މެޗަށް ވުރެ ރަނގަޅަށް މި މެޗަށް ތައްޔާރުވެވުނު ކަމަށް ގަބޫލުކުރާ ކަމަށާއި ތަށްޓެއް ހޯދުމުގެ ފުރުސަތު ނަގައިލަން ބޭނުމެއްނުވާ ކަމަށް ލަމްޕާޑް ބުންޏެވެ.\nމިރޭގެ މެޗުގެ ރެފްރީ އަކީ ފްރާންސްގެ އަންހެން ރެފްރީ ސްޓެފަނީ ފްރަޕާޓް އެވެ. މިއީ ޔުއެފާގެ ފިރިހެނުންގެ ފުޓްބޯޅައިގެ ވަރުގަދަ މެޗެއްގައި އަންހެން ރެފްރީއެއް އިންސާފުކުރާނެ ފުރަތަމަ މެޗެވެ. ކްލޮޕާއި ލަމްޕާޑް ވަނީ ޔުއެފާ އިން މި މެޗަށް އަންހެން ރެފްރީއެއް ނެގި ނަމަވެސް ޝަކުވާނުކުރާނެ ކަމަށާއި މިއީ މަރުހަބާ ކިޔަންޖެހޭ ނިންމުމެއް ކަމަށް ބުނެފަ އެވެ.\nޗެލްސީ އާއި ލިވަޕޫލް ކުޅޭ މެޗު ފަށާނީ މިރޭ ރާއްޖެ ގަޑިން 00:00 ޖަހާއިރު އެވެ.\nއިތުރު ލިޔުންތައް ޗެލްސީ ލިވަޕޫލް ޔުއެފާ ސުޕަ ކަޕް ޔާގެން ކްލޮޕް\nއިސްތަންބޫލުން ލިވަޕޫލަށް އަނެއްކާ ވެސް ތަށްޓެއް!\nޔުއެފާ ސުޕަ ކަޕް މެޗަށް އަންހެން ރެފްރީ އެއް


The Lion King: Hindi Version Gai Shah Ge Dharifulhu Ge Adu\nދަ ލަޔަން ކިންގް: ހިންދީ ވާޝަނުގައި ޝާހުގެ ދަރިފުޅުގެ އަޑު\n-7months ago 1 - އަމާލް މުހައްމަދު\nމިމަހުގެ 19 ވަނަ ދުވަހު އިންޑިއާގައި "ދަ ލަޔަން ކިންގް" ރިލީޒް ކުރާނެއެވެ.\nއެ ފިލްމު އެގައުމުގައި ރިލީޒް ކުރުމަށް ހަމަޖެހިފައިވަނީ، އިނގެރޭސި، ހިންދީ، ތަމަޅަ އަދި ޓެލުގޫ ބަހުންނެވެ.\nފިލްމުގެ ހިންދީ ވާޝަންގައި ކިންގް މުސާފާގެ ރޯލަށް އަޑު އަޅައިދިނީ ބޮލީވުޑްގެ ރަސްގެފާނު ޝާހްރުކްހާންއެވެ. އަދި ސިމްބާގެ ރޯލަށް އަޑު އަޅައިދީފައިވަނީ، ޝާހުގެ ފިރިހެން ދަރިފުޅު އާރްޔަން ޚާންއެވެ.\nމީގެ ދުވަސްކޮޅެއް ކުރިން ޝާހުގެ އަޑު އިވިގެންދާ ލަޔަން ކިންގްގެ ޓްރެއިލާއެއް ބެލުންތެރިންނަށް ވާނީ ފެނިފައެވެ. އެއާއެކު އެންމެ ގިނަ މީހުން އިންތިޒާރު ކުރީ އާރްޔަންގެ އަޑު އިވޭނެ ޓްރެއިލާއެއް ބެލުމަށެވެ. އެ ޓްރެއިލާ މިމަހުގެ 10 ވަނަ ދުވަހު ވަނީ އާންމުވެފައެވެ.\nއާރްޔަންގެ އަޑު އިވިގެންދާ ޓްރެއިލާ ބެލުންތެރިންނާއި ހިއްސާ ކުރީ ޝާހުގެ ރަސްމީ ޓްވިޓަރ އެކައުންޓް މެދުވެރިކޮށް އޭނާ ކުރި ޓްވީޓަކުންނެވެ. އެ ޓްވީޓްގެ ކެޕްޝަންގައި ޝާހު ލިޔެފައިވަނީ "މައި ސިމްބާ" މިފަދައިންނެވެ.\nއާރްޔަންގެ އަޑަށް ކޮމެންޓް ކުރި ގިނަ މީހުން ދަނީ އޭނާއަށް ތައުރީފް ކުރަމުންނެވެ.. އެގޮތުން އޭނާގެ އަޑު ބައްޕަގެ އަޑާއި ވަރަށް ވައްތަރު ކަމަށާއި، އެއަޑުގައި ސިމްބާގެ ޖަޒުބާތުތައް ވަރަށް ރަނގަޅަށް ގެނެސްދީފައިވާ ކަމަށްވެސް ގިނަ މީހުން ފާހަގަކުރެއެވެ.\nޙޯން މަގޭ ދަރިއާއި ބެހޭނެކަމެއްނެއް!!!\nމިއަހަރު ބިގް ބޮސްގެ ސީޒަން ތަފާތުވާނެ - ސަލްމާން ޚާން04 months ago\nފޭނުންނާއި ހެދި ސަލްމާންއަށް އުނދަގޫވެއްޖެ07 months ago\nދިޕިކާ ރަންވީރަށް: ތިއީ އަހަރެންގެ އަލަނާސި27 months ago\nލޯބި ނަފްރަތަށް ބަދަލެއް ނުވާނެ: ރިތިކް07 months ago\nއާއިލާއާއެކު އައިޝްވަރްޔާ ރާއްޖޭގައި010 months ago\nއަކްޝޭގެ "ސޫރިޔަވަންޝީ" ރިލީޒް ކުރަނީ އަންނަ އަހަރުގެ އީދުގައި011 months ago\nބައިސްކޯފަށް އަހަރެއް: ދިވެހި މުނިފޫހިފިލުވުމުގެ ދާއިރާގެ ޒަމާނީ އިންގިލާބު!03 months ago\nޑާކް ރެއިނަށް 13 އަހަރު: ދިވެހި ފިލްމީ ދާއިރާ އާ އުސްމިންތަަކަށް!05 months ago\nއަކާލާގެ މިރޭގެ ޝޯވގަައި ސައިނާ! 17months ago\nޝާހު އޭނާގެ އާއިލާއާއި އެކީގައި ރާއްޖޭގައި07 months ago\nޑީއައިޑީގެ ކޮންމެ އެޕިސޯޑަކަށް ކަރީނާއަށް3ކުރޯޑު ރުޕީސް 17months ago\nދަ ލަޔަން ކިންގް: ހިންދީ ވާޝަނުގައި ޝާހުގެ ދަރިފުޅުގެ އަޑު 17months ago


Midhiya Mahah Vure Mi Mahu Raajje Ziyaaraiy Kuri Fathuruverin Ge Adhadhu2Guna Ithuru Vehjje - Vaguthu\nމިދިޔަ މަހަށް ވުރެ މި މަހު ރާއްޖެ އައި ފަތުރުވެރިންގެ އަދަދު ދެ ގުނަ ގިނަ އިތުރުވެއްޖެ!\n10 މަސް ކުރިން ( އޮކްޓޯބަރ 30, 2020 )\nކޮވިޑް-19 ގެ ބަލިމަޑުކަން މާލޭގައި ފެތުރެން ފެށުމާ ގުޅިގެން މިދިޔަ މާޗު މަހު ރާއްޖޭގެ ބޯޑަރު ބަންދު ކުރުމަށް ފަހު، މިދިޔަ ޖުލައި މަހު ހުޅުވާލި ފަހުން އެންމެ ގިނަ ފަތުރުވެރިން ރާއްޖެއަށް ޒިޔާރަތް ކޮށްފައިވަނީ މި ހިނގާ އޮކްޓޯބަރު މަހުގައި ކަމަށް ޓޫރިޒަމް މިނިސްޓްރީގެ ތަފާސްހިސާބުތަކުން ދައްކައިފިއެވެ.\nޖުލައި 15 ގެ ފަހުން ރާއްޖޭގެ ބޯޑަރުތައް ފަތުރުވެރިންނަށް ހުޅުވާލި ފަހުން ޓޫރިޒަމް މިނިސްޓްރީން އަންނަނީ ކޮންމެ ހަފުތާއަކު ރާއްޖޭގެ ކޮވިޑް-19 ގެ ހާލަތު ހުރި މިންވަރާއި ރާއްޖެއަށް ތާވަލުކޮށްފައިވާ ފްލައިޓްތަކުގެ މައުލޫމާތުގެ އިތުރުން ރާއްޖެއަށް ޒިޔާރަތްކުރާ ފަތުރުވެރިންގެ ތަފާސްހިސާބުތައް ވެސް އާންމު ކުރަމުންނެވެ.\nމިދިޔަ ހަފުތާގެ ތަފާސްހިސާބުތައް އާންމުކޮށްފައިވާއިރު އެއިން ދައްކާ ގޮތުގައި މި އޮކްޓޯބަރު މަހުގެ ފުރަތަމަ ދުވަހުން ފެށިން މިދިޔަ ބުދަ ދުވަހާ (އޮކްޓޯބަރު 28) އާ ހަމައަށް ރާއްޖެއަށް 18،601 ފަތުރުވެރިން ޒިޔާރަތްކޮށްފައިވެއެވެ.\nއެއީ މިދިޔަ ސެޕްޓެމްބަރު މަހަށް ވުރެ ގާތްގަނޑަކަށް ދެ ގުނަ އިތުރު އަދަދެކެވެ. މިދިޔަ މަހު ރާއްޖެއަށް ޒިޔާރަތް ކޮށްފައިވަނީ 9،538 ފަތުރުވެރިންނެވެ.\nއާންމުކޮށް ދުވާލެއްގެ މައްޗަށް އެވެރެޖް ގޮތެއްވައި 8،000 އެއްހާ ފަތުރުވެރިން ޒިޔާރަތް ކުރާ ރާއްޖޭގެ ބޯޑަރު ބަންދު ކުރުމަށްފަހު ހުޅުވާލި ޖުލައި މަހު ޒިޔާރަތް ކުރީ އެންމެ 1،752 ފަތުރުވެރިންނެވެ. ދެން އައި އޮގަސްޓް މަހު 7،628 ފަތުރުވެރިން ޒިޔާރަތްކޮށްފައިވެއެވެ.\nޖެނުއަރީ މަހުގެ ފުރަތަމަ ދުވަހުން ފެށިގެން މާޗު މަހު ބޯޑަރު ބަންދު ކުރުމާ ހަމައަށް ރާއްޖެއަށް ޒިޔާރަތް ކުރީ 382،760 ފަތުރުވެރިންނެވެ. އެހެންކަމުން މި މަހުގެ 28 ގެ ނިޔަލަށް މި އަހަރު 420،279 ފަތުރުވެރިން ޒިޔާރަތް ކޮށްފައިވެއެވެ.\nޖުލައި މަހު ބޯޑަރު ހުޅުވާލި ފަހުން މިހާތަނަށް ރާއްޖެއަށް އެންމެ ގިނަ ފަތުރުވެރިން އައިސްފައިވަނީ ރަޝިޔާއިންނެވެ. ރަޝިޔާއިން މިހާތަނަށް 7،507 ފަތުރުވެރިން ޒިޔާރަތް ކޮށްފައިވެއެވެ.\nދެވަނައަށް އެންމެ ގިނަ ފަތުރުވެރިން ޒިޔާރަތް ކޮށްފައިވަނީ އެކުވެރި އަރަބި އިމާރާތް (ޔުނައިޓެޑް އެރެބް އެމިރެޓްސް، ޔޫއޭއީ) އިންނެވެ. ޔޫއޭއީ އިން މިދިޔަ ތިން މަހު 3،479 ފަތުރުވެރިން ރާއްޖެއަށް ޒިޔާރަތްކުރިއެވެ.\nތިންވަނައަށް އެންމެ ގިނަ ފަތުރުވެރިން ޒިޔާރަތް ކުރި އެމެރިކާއިން 3،056 ފަތުރުވެރިން ރާއްޖެއަށް އައިސްފައިވެއެވެ. ހަތަރުވަނައަށް އެންމެ ގިނަ ފަތުވެރިން ޒިޔާރަތް ކުރި އިނގިރޭސިވިލާތުން 2،923 ފަތުވެރިން ޒިޔާރަތް ކުރިއެވެ.\nފަތުރުވެރިކަމުގެ ސިނާއަތަށް މުޅިން ބަރޯސާވެފައިވާ ދިވެހި އިގްތިސާދު ވަނީ ކޮވިޑް-19 ގެ ބަލިމަޑުކަން ދުނިޔެއަށް ކުރިމަތިވެ ދުނިޔޭގެ ފަތުރުވެރިކަން ހުއްޓުމަކަށް ގެންނަން ޖެހުމުން ވަރަށް ބޮޑު ހީނަރުކަމެއް އައިސްފައެވެ. އަލުން އިގްތިސާދު އާރާސްތު ކުރުމުގެ މަސައްކަތް ފަށަން ޖެހިފައިވެއެވެ.\nޔޫއެންޑަބްލިއުޓީއޯ ދެކުނު އޭޝިއާ ކޮމިޝަންގެ ރިޔާސަތަށް އަނެއްކާވެސް ރާއްޖެ ހޮވިއްޖެ\nރާއްޖެ އަށް އައި ފަތުރުވެރިންގެ އަދަދު އަށް ލައްކަ އަށް ވުރެ މައްޗަށް\nގަވާއިދާއި ޚިލާފަށް ރީބްރޯޑްކާސްޓް ކުރާ މައްސަލަ ބެލުން ބްރޯޑްކޮމް އަށް ބޮޑު ގޮންޖެހުުމަކަށް\nއޮކްޓޯބަރ 30, 2020 16:38\nދެންކޮބާ ރިސޯޓު މުވަ އްޒަފުންނަ އް އޮތް އުފަލަކީ ހާލުގަ ޖެހުނުދުވަހު ޕެންޝަނަ އް ކަނޑާލި ލާރީގެ %50 އެހީ ދޭންވެސް ނުކެރުނު ހަމަޔަގީނޭ ޔާމިން ވެރިކަމުގަ ހުރިނަމަ ލޯނެ އް ހޯދާފަ ނަމަވިޔަސް ހަމަ ޖަ އްސަ އިދިނިސް ކަން މިހާ ނާގާބިލު ނުކުޅެދޭ ބަރަވެލި ދުވެލީގެ ސަރުކާރެ އް ނުދެކެން ތާރީހުގަވެސް\nއޮކްޓޯބަރ 30, 2020 18:48\nހެސްކިޔާފަ ޓޫރިސްޓުން މިތަނަށް އަންނަނީ ކަރަންޓީނު ވާކަށް ނުޖެހެ. އެކަމަކު ދިވެއްސަކު މާލެއިން އެހެންރަށަކަށް ދާނަމަ ކަރަންޓީނުވާން މަޖުބޫރު.. ދިވެހިން ދިވެހި ޤައުމުގައި މިވަނީ ފާޑަކަށް އަޅުވެތިކޮށްފައި..


Lavakiyun Theriyaa O'Connor Islaam Vumah Fahu Furathama Govee Bangi - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 22 މިނެޓް ކުރިން\nލަވަކިޔުންތެރިޔާ އޮކޯނޯ އިސްލާމްވުމަށްފަހު ފުރަތަމަ ގޮވީ ބަންގި\nއަޔަލޭންޑުގެ މަޝްހޫރު ލަވަކިޔުންތެރިޔާ ސިނީޑް އޮކޯނޯ އިސްލާމްދީން ޤަބޫލުކޮށް ބަންގި ގޮވައިފިއެވެ.\nއޭނާ އިސްލާމްވުމަށްފަހު މިހާރު ވަނީ ނަންވެސް ބަދަލުކޮށްފައެވެ. އޮކޯނޯ ބުނީ، އިސްލާމް ވުމަށްފަހު އޭނާގެ ނަން މިހާރު ބަދަލުކޮށްފައިވާކަމަށާއި، މިހާރުގެ އޭނާގެ ނަމަކީ ޝުހާދާ ޑަވިތު ކަމަށެވެ.\nއުމުރުން 51 އަހަރުގެ އޮކޯނޯ އިސްލާމް ދީން ޤަބޫލުކޮށް ބުރުގާ އެޅުމަށްފަހު ނަގާފައިވާ ވަރަށް ގިނަ ސެލްފީތައް މީސް މީޑިއާގައި ދަނީ އާންމު ކުރަމުންނެވެ. އަދި އޭނާގެ އަޑުން ބަންގި ގޮވާ ވީޑިއޯއެއްވެސް ވަނީ ޓްވިޓާ މެދުވެރިކޮށް މީސް އާންމުކޮށްފައެވެ. އަދި މުސްލިމުން އޭނާއަށް ދެމުންގެންދާ ފުރިހަމަ އެއްބާރުލުމަށް އޭނާ ވަނީ ޝުކުރުވެސް އަދާކޮށްފައެވެ.\nމިދިޔަ ބުރާސްފަތި ދުވަހު އަޔަލޭންޑްގެ އިމާމެއްކަމުގައިވާ ޝެއިހް ޑރ އުމަރު އަލް-ގަދްރީ އާއެކު ނަގާފައިވާ ވީޑިއޯއެއްގައި އޮކޯނޯ ވަނީ "އަލްހަމްދުﷲ"، މި ބަސް ޝެއިހްގެ ފަހަތުން ކިޔާފައެވެ. އަދި އޭނާ ޝަހާދަތުގެ ދެ ކަލިމަ އޭނާގެ ގާތުގައި ކިޔާދީފައިވާކަމަށް ޝެއިހް ވަނީ ބުނެފައެވެ.\n"އަދި އޭނާ ހުރީ ވަރަށް އުފާވެފައި މާޝަﷲ". ޝެއިހް ޓްވިޓާގައި ހިއްސާކުރި ވީޑިއޯގައި ވެއެވެ.\nމި މަހުގެ 19 ވަނަ ދުވަހު ޓްވިޓާ މެދުވެރިކޮށް އޭނާ ބުނީ، މިއީ އޭނާ އިސްލާމްވެއްޖެކަން އަންގާ އެންގުން ކަމަށެވެ. އަދި އޭނާގެ ނަން ބަދަލުކޮށްފައިވާކަންވެސް ވަނީ ހާމަކޮށްފައެވެ. މިއީ އޭނާގެ ނަން ބަދަލުކުރި ފުރަތަމަ ފަހަރެއް ނޫނެވެ. މިދިޔަ އަހަރުވެސް އޭނާ ވަނީ މަގްދާ ޑެވިތަށް ބަދަލުކޮށްފައެވެ. އަދި މީގެ ކުރިން އޭނާވަނީ އޭނާއަށް ދިމާވެފައިވާ ސިކުނޑީގެ މައްސަލަތަކާއި ގުޅޭގޮތުން ވާހަކަދައްކާފައެވެ.\n1990 އަހަރު އެންމެ ހިޓު ލަވަތަކުގެ ތެރޭގައި އޭނާގެ ކޮމްޕެޔާސް2ޔޫގެ ވާރޝަން ހިމެނެއެވެ. އިސްލާމްދީން ޤަބޫލުކުރި ނަމަވެސް އޮކޯނޯގެ މިއުޒިކީ ކެރިއަރަށް އަންނާނެ ބަދަލެއް، ނުވަތަ ކެރިއަރު ދޫކޮށްލުމާއި މެދު އޭނާ އަދި ވަކި އެއްޗެއް ހާމައެއް ނުކުރެއެވެ.\nއޮކްޓޯބަރ 26, 2018 15:53\nމަގޭހިތަށްއަރަނީ ދެން މުސްލިމެއްގެ ގޮތުގަ ހުރެގެންވެސް އަންހެނުންނާ ގުޅުންހިންގާނެބާއޭ، ހުޅަނގުގެ"މޯޑަރޭޓް މުސްލިމުންގެ"ގާތުގަ އެއީ މައްސަލައެއް ނޫން.\nއޮކްޓޯބަރ 26, 2018 16:26


Leak kolli mauloomathu thakuge thereyga Zuckerberg ge phone number\nލީކްކޮށްލި 500 މިލިއަން މީހުންގެ މައުލޫމާތުގެ ތެރޭގައި ޒުކަބާގްގެ ފޯން ނަމްބަރު\n04 އޭޕްރީލް 2021 - 23:21:09\nހޯމަ ދުވަހު ލީކްކޮށްލި 500 މިލިއަން ފޭސްބުކް ބޭނުންކުރާ މީހުންގެ މައުލޫމާތުގެ ތެރޭގައި ފޭސްބުކްގެ ވެރިޔާ މާކް ޒުކަބާގްގެ ނަމްބަރުވެސް ހިމެނޭކަމަށް ރިޕޯޓުތައް ބުނެފިއެވެ.\nސައިބާ ސެކިއުރިޓީ އެކްސްޕާޓެއް ކަމުގައިވާ ޑޭވް ވޯކާ ވަނީ ލީކްކޮށްލި މައުލޫމާތުތަކުގެ ތެރެއިން ޒުކަބާގްގެ އިތުރުން ފޭސްބުކްގެ ކޯ ފައުންޑަރުންގެ ތެރޭ ހިމެނޭ ކްރިސް ހަކްސް އަދި ޑަސްޓިން މޮސްކޮވިޓްޒްގެ މައުލޫމާތުވެސް ހިމެނޭ ކަމަށް ބުނެފައެވެ.\nނަމަވެސް ޑޭޓާ ލީކްއާ ގުޅިގެން ފޭސްބުކްގެ ތަރުޖަމާނު ބުނެފައިވަނީ ލީކްކޮށްލި ކަމަށް ބުނާ މައުލޫމާތަކީ 2019 ވަނަ އަހަރުތެރޭ ހިންގި ޑާޓާ ލީކްގެ މައުލޫމާތުތައް ކަމަށެވެ. ނަމަވެސް މާކްގެ މައުލޫމާތު ލީކްވެފަވޭތޯ ކުރި ސުވާލަށް ތަރުޖަމާނު ޖަވާބެއް ދީފައެއް ނުވެއެވެ.\n106 ގައުމަކުން ފޭސްބުކް ބޭނުންކުރާ 533 މިލިއަން މީހުންގެ މައުލޫމާތު ލީކްކޮށްފައިވެއެވެ. އޭގެ ތެރޭގައި އެމީހުންގެ ފޯނު ނަންބަރާއި އީމޭއިލްގެ އިތުރުން އުފަންތާރީހް ފަދަ މައުލޫމާތު ވެސް ހިމެނޭ ކަމަށްވެއެވެ. މައުލޫމާތު ނެގި އަދަދު އިނގޭނެ ގޮތަށް ލިސްޓެއް އާންމުކޮށްފަވާއިރު، އެ ލިސްޓުގެ 68 ވަނައިގަ އޮތީ ރާއްޖެ އެވެ. ރާއްޖެއަށް ނިސްބަތްބާ 86،336 މީހުންގެ މައުލޫމާތު ލީކްކޮށްފައިވާކަމަށް އެ ލިސްޓުގައި ވެއެވެ.\nއިޒްރޭލުގެ ސައިބާ ކްރައިމް އިންޓަލިޖެންސް ފާމަކުން ބުނެފައިވަނީ މިއަހަރުގެ ޖެނުއަރީ މަހުން ފެށިގެން ހެކަރުން މައުލޫމާތު އެއްކުރަމުން ގެންދިޔަ ކަމަށެވެ.\nމިފަދަ މައުލޫމާތުތަކެއް ލީކުވެއްޖެނަމަ، ހެކަރުންނަށް ބޮޑެތި ފަސޭހަތަކެއް ވާނެކަމަށް ތަޖުރިބާކާރުން ބުނެއެވެ.


Male' ga dhaduverikan kuran beynun vaa faraithakahefurusath anehkaa ves hulhuvaalaifi – Iru\nމާލޭގައި ދަނޑުވެރިކަން ކުރަން ބޭނުންވާ ފަރާތްތަކަށް އެ ފުރުސަތު އަނެއްކާ ވެސް ހުޅުވާލައިފި\nމާލޭގައި ދަނޑުވެރިކަން ކުރަން ބޭނުންވާ ފަރާތްތަކަށް އެ ފުރުސަތު އަނެއްކާ ވެސް ހުޅުވާލައިފި އެވެ.\nމިނިސްޓްރީ އޮފް ފިޝަރީޒް މެރިން ރިސޯސަސް އެންޑް އެގްރިކަލްޗާ އިން ކުރިއަށް ގެންދާ އާބަން ގާޑަން ގާއިމްކުރުމުގެ ޕްރޮގްރާމްގެ މޮޑެލް ބިނާ ވާނީ ޕްރޮގްރާމް ކުރިއަށް ގެންދިއުމަށް ހަމަޖެހޭ ތަނެއްގެ ބޮޑު ކުޑަ މިނުގެ މައްޗަށް ކަމަށް އެ މިނިސްޓްރީން ބުނެ އެވެ.\nއެ ޕްރޮގްރާމަށް ބޭނުންވާ ހުރިހާ ސާމާނެއް ފޯރުކޮށްދެނީ މިނިސްޓްރީންނެވެ. އެ ޕްރޮގްރާމުގައި ގަސް ހެއްދުމަށް ވިހަ ގޭސްތައް ބޭނުން ނުކުރެވޭނެ ކަަމަށް މިނިސްޓްރީން ބުނެ އެވެ. އޭގެ ބަދަލުގައި ގަސް ކާނާގެ ގޮތުގައި މައިގަނޑު ގޮތެއްގައި ބޭނުން ކުރާނީ އޯގަނިކް ކޮމްޕޯސްޓްގެ ބާވަތްތައް ކަމަށް މިނިސްޓްރީން ބުނެ އެވެ.\nހަމަ އެއާއި އެކު ގޭބީސީތަކުން އުކާލާ ތަކެތި ބޭނުން ކޮށްގެން ގަސް ކާނާ އުފައްދާ އެތަކެތި ބޭނުން ކުރުން ވެސް ޕްރޮގްރާމްގައި ހިމެނޭ ކަމަށް މިނިސްޓްރީން ބުނެ އެވެ.\nއެ ޕްރޮގްރާމްގައި ބައިވެރި ވުމަށް އެދޭ މީހުން ސަރުކާރުގެ ގެޒެޓުގައިވާ ފޯމް އަދި ބިމެއްނަަމަ އެ ބިމެއްގެ ރަޖިސްޓްރީގެ ކޮޕީ އަދި ޓެރަސް އެއް ނަަމަ އެ ޓެރަސް އެއް ހިމެނޭ އިމާރާތުގެ ރަޖިސްޓްރީގެ ކޮޕީ މިނިސްޓްރީ އަށް ހުށައަޅަން ޖެހެ އެވެ. އަދި ފޯމް ހުށައަޅާ މީހާއަކީ ބިން ނުވަތަ ޓެރަސް ހުރި އިމާރާތުގެ ވެރި ފަރާތް ނޫން ނަމަ އެތަނުގައި އާބަން ގާޑަން ތަރައްގީ ކުރުމަށް ވެރިފަރާތުގެ އިއުތިރާޒެއް ނެތް ކަމުގެ ލިޔުން ވެސް މިނިސްޓްރީ އަށް ހުށައަޅަން ޖެހެ އެވެ.\nމައްސަލަތައް ބެލުމަށް ލިބޭ ބާރުތައް އެސްޖީއާ ހަވާލުކޮށްފި\nމިނިސްޓްރީން އިތުރަށް ބުނެފައި ވަނީ ހުށައަޅާ ތަނުން ޖާގަ ލިބެން އޮތް މިންވަރާއި މޮޑެލް ގާޑަން ތަރައްގީ ކުރުމުގައި އަމަލީ ގޮތުން އެހީތެރިކަން ފޯރުކޮށްދެވޭނެ މިންވަރަށް ވެސް ބަލާނެ ކަމަށެވެ. އަދި ހުށަހަޅާ ތަނަށް މޫދު ލޮނުގެ އަސަރު ކުރާ މިންވަރާ އަވި ލިބޭ ނިސްބަތަށް ވެސް ބަލާނެ ކަމަށް މިނިސްޓްރީން ބުނެ އެވެ.\nޕްރޮގްރާމަށް ފޯމު ހުށަ އެޅުމުގެ ސުންގަނޑި އަކީ ޖޫން 25 ވަނަ ދުވަހުގެ 14:00 އެވެ.


އާދިއްތަ ،19 މެއި 2019 / 12:38\nއާއިލީ ބައްދަލުވުމަކަށް މާފުށީ ޖަލަށްދާ މީހަކު މަސްތުވާތަކެތި ގެންދާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން ހިންގި މިއޮޕަރޭޝަންގައި ހައްޔަރުކޮށްފައި ވަނީ 34 އަހަރުގެ އަންހެނެކެވެ.\nމެއި 16 ވަނަ ދުވަހު ހިންގި މިއޮޕަރޭޝަންގައި، ކޯޓު އަމުރެއްގެ ދަށުން މާފުށީ ޖަލު ސަރަޙައްދުން މިމީހާ ހައްޔަރުކޮށް ބަލައިފާސްކުރިއިރު މަސްތުވާތަކެތިކަަމަށް ޝައްކުކުރެވޭ އެއްޗެއް ހުރި ޖޫސްޕެޓީ ދެ ކޮތަޅު ފެނިފައިވެއެވެ.\nމިމައްސަލައިގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ކ. މާފުށި މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nމިމައްސަލަ ކ. މާފުށި ޕޮލިސް ސްޓޭޝަނުންދަނީ ތަޙުޤީޤު ކުރަމުންނެވެ.


އަހަރުގެ އެންމެ މާތް ދުވަސްތައް – DhiSalafiyyah\nއަހަރުގެ އެންމެ މާތް ދުވަސްތައް\n28/09/2014 އެހެނިހެން, ފިޤުހާއި އޭގެ ޢިލްމުތައްއަލް އުޚްތު އުންމު ޢަބްދިﷲ\nޛުލްޙިއްޖާ މަހުގެ ފުރަތަމަ 10 ދުވަހަކީ އަހަރުގެ އެންމެ މާތް ދުވަސްތަކެވެ. އެދުވަސްތަކުގައި ކުރެވޭ ހެޔޮ ޢަމަލުތައް ﷲ ތަޢާލާގެ ޙަޟްރަތުގައި ލޮބުވެތިވެގެންވެއެވެ. އަދި ޘަވާބު އިތުރުވެގެންވެއެވެ. ޖާބިރު ބިން ޢަބްދިﷲ رضي الله عنه ގެ އަރިހުން ރިވާވެގެންވެއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((أَفْضَلُ أَيَّامِ الدُّنْيَا العَشْرُ)) [صحيح الجامع ١١٣٣، صحيح الترغيب والترهيب ١١٥٠]\nމާނައީ: “ދުނިޔޭގެ ދުވަސްތަކުގެ ތެރެއިން އެންމެ މާތް ދުވަސްތަކަކީ (ޙައްޖުމަހުގެ ފުރަތަމަ) 10 ދުވަހެވެ.”\nބައެއް ބޭފުޅުން ހިތަށް އަރާފާނެއެވެ:\nމިދުވަސްތައް ރަމަޟާން މަހުގެ ފަހު ދިހަ ރެއަށްވުރެވެސް މާތް ވެގެންވޭ ހެއްޔެވެ. އެރޭތަކުގެ ތެރޭގައި ލައިލަތުލްޤަދްރި ވެސް ވެއެވެ. އެއީ ﷲ ތަޢާލާ ވަޙީކުރައްވާފައިވާ ފަދައިންނެވެ.\n﴿لَيْلَةُ الْقَدْرِ خَيْرٌ مِّنْ أَلْفِ شَهْرٍ﴾[سورة القدر ٣]\nމާނައީ: “ލައިލަތުލްޤަދްރި އެއްހާސް މައްސަރަށްވުރެ ހެޔޮކަން ބޮޑެވެ.”\nމި ސުވާލުގެ ޖަވާބަކީ: ރޭގަނޑަށް ބަލާއިރު ރަމަޟާން މަހުގެ ފަހު ދިހައިގެ ރޭތައް އެއީ އަހަރުގެ އެންމެ މާތް ރޭތަކެވެ. ދުވާލުގެ ވަޤުތަށް ބަލާއިރު ޛުލްޙިއްޖާ މަހުގެ ފުރަތަމަ ދިހަ ދުވަހަކީ އެންމެ މާތް ދުވަސްތަކެވެ.[تحفة الأحوذي/ جزء: ٣/ صفحة: ٣٨٧/ رقم: ٧٥٥]\nމިކަމާ ގުޅިގެން ރަސޫލުﷲ صلى الله عليه وسلم ޙަދީޘްކުރެއްވިކަމަށް ބުނެ ބައެއްފަހަރު ގެނެސްފައިވާ ޟަޢީފް ޙަދީޘެއް މިތާ ފާހަގަކޮށްލުމަކީ މުހިންމު ކަމެއް ކަމުގައި ދެކެމެވެ.\n((مَا مِنْ أَيَّامٍ أَحَبُّ إِلَى اللَّهِ أَنْ يُتَعَبَّدَ لَهُ فِيهَا مِنْ عَشْرِ ذِي الْحِجَّةِ يَعْدِلُ صِيَامُ كُلِّ يَوْمٍ مِنْهَا بِصِيَامِ سَنَةٍ وَقِيَامُ كُلِّ لَيْلَةٍ مِنْهَا بِقِيَامِ لَيْلَةِ الْقَدْرِ)) [رواه التِّرْمِذِيُّ وَابْنُ مَاجَهْ، ضعفه الألباني في مشكاة المصابيح/ صفحة: ٤٦٢/ رقم: ۱٤٧۱]\nމާނައީ: “ﷲ ތަޢާލާއަށް އަޅުކަންކުރުމަށް ޛުލްޙިއްޖާ މަހުގެ ދިހަ ދުވަހަށްވުރެ ބޮޑަށް އެއިލާހު ލޯބިވެވޮޑިގެންވާ ދުވަސްތަކެއް ނުވެއެވެ. އެދުވަސްތަކުގެ ތެރެއިން ކޮންމެ ދުވަހެއްގެ ރޯދަ، އަހަރު ދުވަހުގެ ރޯދައާއި އެއްފަދަވެގެންވެއެވެ. އަދި އެއިން ކޮންމެ ރެއެއްގެ ރޭއަޅުކަން ލައިލަތުލްޤަދްރިގެ ރޭއަޅުކަމާ އެއްފަދަވެގެންވެއެވެ.” (މިއީ ޟަޢީފު ޙަދީޘެކެވެ.)\nއިބްނު ޢައްބާސް رضي الله عنهما ގެ އަރިހުން ރިވާވެގެންވެއެވެ. ޛުލްޙިއްޖާ މަހުގެ ދިހަދުވަހާ ބެހޭގޮތުން ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((مَا مِنْ أَيَّامٍ الْعَمَلُ الصَّالِحُ فِيهَا أَحَبُّ إِلَى اللهِ مِنْ هَذِهِ الأَيَّامِ))\nމާނައީ: “މިދުވަސްތަކަށްވުރެ ހެޔޮ ޢަމަލު ކުރުމަށް ﷲ ތަޢާލާގެ ޙަޟްރަތުގައި ލޮބުވެތިކަން ބޮޑުވެގެންވާ ދުވަސްތަކެއްނުވެއެވެ.”\nއެކަލޭގެފާނަށް ސުވާލު ދެންނެވުނެވެ. “ﷲގެ މަގުގައި ޖިހާދުކުރުމަށްވުރެވެސް ބޮޑަށްތޯއެވެ؟”\n((وَلاَ الْجِهَادُ فِى سَبِيلِ اللهِ إِلاَّ رَجُلٌ خَرَجَ بِنَفْسِهِ وَمَالِهِ فَلَمْ يَرْجِعْ مِنْ ذَلِكَ بِشَىْءٍ))\nމާނައީ: “ﷲގެ މަގުގައި ޖިހާދުކުރުމަށްވުރެވެސް ބޮޑަށެވެ. އޭނާގެ ޖާނާއި މާލުން ޖިހާދުކުރުމަށް ނިކުމެ، އެއިން އެއްޗަކާއިގެން އެނބުރި ނައަންނަ މީހާ ފިޔަވައެވެ.”\n[رواه البخاري والترمذي وغيره]\nއަދިވެސް އިބްނު ޢައްބާސް رضي الله عنهما ގެ އަރިހުން ރިވާވެގެންވެއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((مَا مِنْ عَمَلٍ أَزْكَى عِنْدَ اللَّهِ وَلَا أَعْظَمَ أَجْرًا مِنْ خَيْرٍ تَعْمَلُهُ فِي عَشْرِ الْأَضْحَى)) [رواه الدارمي والبيهقي، حسنه الألباني في صحيح الترغيب والترهيب ١١٤٨ ]\nމާނައީ: “އަޟްޙާގެ (ޛުލްޙިއްޖާ މަހުގެ ފުރަތަމަ) ދިހަ ދުވަހު ކުރާ ޢަމަލުތަކަށްވުރެ، ﷲ ގެ ޙަޟުރަތުގައި އެޢަމަލުތަކެއްގެ އިތުރުކަން ބޮޑު އަދި މަތިވެރި އަޖުރު ލިބޭ ޢަމަލެއް ނުވެއެވެ.”\nޢަބްދުﷲ ބުން މަސްޢޫދު رضي الله عنه ގެ އަރިހުން ރިވާވެގެންވެއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n((مَا مِنَ أَيَّامٍ الْعَمَلُ فِيهَا أَفْضَلُ مِنْ أَيَّامِ الْعَشْرِ… وَلَا الْجِهَادُ فِي سَبِيلِ اللهِ إِلَّا مَنْ عَثَرَ جَوَادُهُ وَأُهْرِيقَ دَمُهُ)) [صحيح ترغيب والترحيب ۱۱٤٩]\nމާނައީ: “(ޛުލްޙިއްޖާ މަހުގެ ފުރަތަމަ) ދިހަ ދުވަހަށްވުރެ އެދުވަސްތަކެއްގައި ޢަމަލުތައް ހެޔޮވެގެންވާ ދުވަސްތަކެއް ނުވެއެވެ… ﷲގެ މަގުގައި ޖިހާދުކުރުމަށްވުރެވެސް ބޮޑަށެވެ. އޭނާގެ އަސް ވެއްޓި، އޭނާގެ ލޭ އޮހޮރިގެން ދިޔަ މީހާ މެނުވީއެވެ. (ﷲ ގެ މަގުގައި ޝަހީދުވި މީހާ މެނުވީއެވެ.)”\nސަލަފުންގެ ބޭކަލުންނަށް ޛުލްޙިއްޖާ މަހުގެ ދިހަ ދުވަހު ހެޔޮ ޢަމަލު ގިނަކުރުމުގެ މުހިންމުކަން އެނގިވަޑައިގެންނެވިއެވެ. މިޘާލަކަށް މުޖާހިދު رحمه الله ރިވާކުރައްވާފައިވެއެވެ.\n“ދިހަ ދުވަސް ވަނުމުން ސަޢީދު ބިން ޖުބައިރު ވަރަށް އަވަދިނެތި އުޅުއްވައެވެ. އެއީ އެކަލޭގެފާނުގެ ކުޅަދާނަކަން ހުރި އެންމެ މަތީ ދަރަޖައަށެވެ.”\nމިދުވަސްތަކުގައި ޚާއްޞަކޮށް ޛިކުރުކުރުން ގިނަކޮށް ރޯދަ ހިފުމަކީ އެދެވިގެންވާ ކަމެކެވެ.\nއަލްކިތާބް އެންޑް އައްސުންނާ ޕަބްލިޝިން އިން ޗާޕްކޮށްފައިވާ (ފެސްޓިވަލްސް އެންޑް ސެލެބްރޭޝަންސް އިން އިސްލާމް – މުޙައްމަދު އަލްޖިބާލީ) އެފޮތުން ނަގާފައި


One Plus 6T Mi Mahu Baazaarah Nerenee - Vaguthu\nވަން ޕަލްސް 6ޓީ ގެ އިންޓަނެޓްގައި ލީކުވެފައިވާ ފޮޓޯ\nޑިސްޕްލޭ ދަށުގައި ފިންގާޕްރިންޓް ސްކޭނާ ވަޅުލާފައިވުމުން ގިނަ ބަޔެއްގެ ކަޅި އަމާޒުވެފައިވާ "ވަން ޕްލަސް 6ޓީ" ސްމާޓް ފޯން މިހިނގާ އޮކްޓޯބަރ މަހުގެ 30 ގައި ބާޒާރަށް ނިކުންނާނެކަމަށް ބެލެވިއްޖެއެވެ.\nގިނަ ބައެއްގެ ދިގު އިންތިޒާރަކަށް ނިމުން އަންނާނެ ދުވަހަކީ މިމަހުގެ 30 ވަނަ ދުވަސް ކަމަށް ބެލެވިފައިވަނީ މަޝްހޫރު އޮންލައިން ފިހާރައެއް ކަމަށްވާ "އެމަޒޯން އިންޑިއާ" ގައި ވަން ޕްލަސް 6ޓީ ޕްރީ-އޯޑަރަށް ހުޅުވާލުމާއި ގުޅިގެންނެވެ. އިންޓަނެޓްގައި ދައުރުވަމުންދާ މަޢުމޫލާތުތަކަށް ބަލާއިރު، މި ފޯނު އާއްމު ފިހާރަތަކުން ގަންނަ ލިބޭނެ ދުވަހަކަށް ވާނީ އެމަޒޯންގައި ޕްރީ-އޯޑަރު ނިންމާލަން ކަނޑައަޅާފައިވާ 2018 އޮކްޓޯބަރ 30 ވާ އަންގާރަ ދުވަސް ކަމަށް ވަރަށް ބޮޑަށް ބެލެވެއެވެ.\nއިތުރަށް ހާމަވެފައިވާ މަޢުލޫމާތުތަކަށް ބަލާއިރު، މި ފޯނުގައި ހިމެނުމަށް ނިންމާފައިވަނީ 6.41 އިންޗީގެ "އެމޯލެޑް" ފުރިހަމަ ޑިސްޕްލޭއެކެވެ. ފަހުގެ އެހެން ސްމާޓް ފޯނުތަކެކޭވެސް އެއްގޮތަށް ސްކްރީންގެ މަތީ ދާރަ ކައިރީގައި ހުސް "ނޮޗް"، ތަންކޮޅެއް އިންނާނެއެވެ. އަދި މަތިން ތިރިއަށްވާ ގޮތަށް ދެ ކެމެރާ އަދި ލެޑް ފަލެޝްއެއް މި ފޯނުގައި ހިމެނޭނެއެވެ.\nވަން ޕްލަސް 6ޓީ އަކީ ވޯޓަރ ޕްރޫފް ފޯނެއް ނަމަވެސް ފޯނުގެ އަގު ބޮޑުވާނެތީ ރަސްމީކޮށް "އައިޕީ ރޭޓިންގ" ކަނޑައަޅާފައެއް ނުވެއެވެ. އަދި މި ފޯނަށް ވަޔަރލެސް ޗާޖިން ސަޕޯޓް ނުވާއިރު، އެ ކުންފުނިން ވިދާޅުވުފައިވަނީ ވަން ޕަލްސްގެ ފޯނުތަކުގައި އެ ޓެކްނޮލަޖީ ހިމަނާ ވަރަށް އެ ޓެކްނޮލަޖީ ތަރައްޤީ ވެފައެއް ނުވެއެވެ. އަދި ވަޔަރލެސް ޗާގިނ އަށްވުރެ "ވަން ޕަލްސް ޑޭޝް ޗާޖް" މާ ފުރިހަމަ ވާނެކަމަށް އެ ކުންފުނިން ބުނެއެވެ.\n"ވަން ޕަލްސް 6ޓީ" ބާޒާރަށް ނެރެން ތައްޔާރުވެފައިވާއިރު، މި ބްރޭންޑަކީ އެންޑްރޮއިޑް ސްމާޓް ފޯން ބޭނުންކުރާ ފަރާތްތަކުގެ މެދުގައި ކުޑަ ދުވަސްކޮޅެއްގެ ތެރޭގައި މަޤްބޫލުކަން ހޯދާފައިވާ ބްރޭންޑެކެވެ. އަގު ހެޔޮ ބާރުގަދަ ފޯނުތަކެއް ބާޒާރަށް ދޫކޮށްލައި އެތައް ބައެއްގެ ހިތްތައް ފަތަހަ ކޮށްލި "ވަން ޕްލަސް" ވެސް މިހާރު އަމާޒު ހިފާފައިވަނީ އަގުބޮޑު ސްމާޓް ފޯންތަކަކަށެވެ. ނަމަވެސް އައު ފޯނަކީ އަތް ފޯރާ އަގެއްގައި ބާޒާރަށް ނިކުންނާނެ ފޯނަކަށް ވާނެ ކަމަށް ގިނަ ބަޔަކު އުއްމީދު ކުރެއެވެ.


Pakistan gai thibi Dhivehinge rakkaatheri kamaa gulhey gothun mashvaraa koffi | Mihaaru\nފޮރިން މިނިސްޓަރު އަބްދުﷲ ޝާހިދު ވާހަކަދައްކަވަނީ: ޕާކިސްތާނުގައި ތިބި ދިވެހިންގެ ހާލު އޭނާ މިއަދު ވަނީ ބައްލަވާފައި -- ފޮޓޯ: އަހުމަދު އަވްޝަން އިލްޔާސް/ މިހާރު\nޕާކިސްތާނުގައި ތިބި ދިވެހިންގެ ރައްކާތެރިކަމާ ގުޅޭގޮތުން މަޝްވަރާކޮށްފި\n23 މާޗް 2020 - 18:46 10 comments\nޕާކިސްތާނުގައި ތިބި ދިވެހިންގެ ރައްކާތެރިކަމާ ގުޅޭގޮތުން އެ ގައުމާ އެކު ދިވެހި ސަރުކާރުން މަޝްވަރާ ކޮށްފި އެވެ.\nފޮރިން މިނިސްޓަރު އަބްދުﷲ ޝާހިދު މިއަދު ކުރެއްވި ޓްވީޓެއްގައި ވިދާޅުވީ ޕާކިސްތާނުގެ ފޮރިން މިނިސްޓަރު ޝާހު މަހުމޫދު ގުރައިޝީއާ ފޯނުން ގުޅުއްވައި، އެ ގައުމުގައި ތިބި ދިވެހިންގެ ހާލާ ގުޅޭގޮތުން ވާހަކަ ދައްކަވާފައިވާ ކަމަށެވެ. އަދި ދިވެހިންނަށް ރައްކާތެރިކަން ހޯދައިދިނުމާ ގުޅޭގޮތުން ވެސް މަޝްވަރާ ކުރެއްވި ކަމަށް ވިދާޅުވި އެވެ.\nދުނިޔޭގެ ގިނަ ގައުމުތަކެއްގައި މިހާރު ފެތުރެމުންދާ ކޮވިޑް-19ގެ ބިރުވެރިކަން ޕާކިސްތާނުގައި ވެސް ވަނީ ބޮޑުވެފަ އެވެ. އެ ގައުމުން 800 އަށް ވުރެ ގިނަ މީހުން އެ ބައްޔަށް ޕޮޒިޓިވްވެފައިވާއިރު ހަ ވަނަ މީހާ ވަނީ މިއަދު މަރުވެފަ އެވެ. ބަލި ކޮންޓްރޯލް ކުރުމަށް، ޕާކިސްތާނުގެ ޕަންޖާބު ވަނީ މިހާރު ލޮކްޑައުން ކޮށްފަ އެވެ.\nޝާހިދު ވިދާޅުވީ އެ ރޯގާ އިން ރައްކާތެރިވުމަށް ކުރަމުންދާ ހަނގުރާމައިގައި ދެ ގައުމުން އެއްބާރުލުން ދެވޭނެ ގޮތްތަކާ ގުޅޭގޮތުން ވެސް، މަޝްވަރާ ކުރެއްވި ކަމަށެވެ.\nޕާކިސްތާނުގައި 500 އެއްހާ ދިވެހި ކިޔަވާ ކުދިން ދިރިއުޅޭ ކަމަށް ތަފާސް ހިސާބުތަކުން ދައްކަ އެވެ.\nކޮވިޑް-19 އަށް ރާއްޖެ އިން 13 މީހަކު ޕޮޒިޓިވްވި ނަމަވެސް އޭގެ ތެރެއިން ފަސް މީހަކު ވަނީ ރަނގަޅުވެފަ އެވެ. އެކަމަކު އަދިވެސް ރޯގާ ފެތުރިދާނެ ކަމުގެ ބިރު އޮތުމުން، ސަލާމަތީ ގިނަ ފިޔަވަޅުތަކެއް ސަރުކާރުން ވަނީ އަޅައިފަ އެވެ.\nއިތުރު ލިޔުންތައް ޕާކިސްތާން ރާއްޖެ-ޕާކިސްތާން\n16 hours ago 56


ﷲގެ ޡަވާބަށް އެދި ރޯދައެއް ހިފައިފިނަމަ، އެމީހެއްގެ މޫނު އެތައް ހާސް ދުރުމިނަކަށް ނަރަކާ ދުރުކުރައްވާ! – Haftha\nﷲގެ ޡަވާބަށް އެދި ރޯދައެއް ހިފައިފިނަމަ، އެމީހެއްގެ މޫނު އެތައް ހާސް ދުރުމިނަކަށް ނަރަކާ ދުރުކުރައްވާ!\nމިހާރު ގުނަމުންމިދާ ދުވަސްތަކަކީ ހުރުމަތްތެރި ކުރެއްވިގެންވާ ރަޖަބު މަހާއި ބަރަކާތްތެރިވެގެންވާ ރަމަޟާންމަހާ ދެމެދުގައިވާ މީސްތަކުންގެ ތެރެއިން ގިނަ ބަޔަކު އެމަހުގެ ދުވަސްތަކާމެދު ޣާފިލުވެފައިވާ ޝައުބާންމަހުގެ ދުވަސްތަކެވެ.\nމިދުވަސްތަކަކީ ހެޔޮއަމަލުގެ ފަތަށް ހެޔޮއަމަލުތައް އިތުރުކޮށްލަން ލިބިފައިވާ ރަނުގެ ފުރުސަތެކެވެ. އެ ފުރުސަތުގެ ބޭނުން ހެޔޮގޮތުގައި ހިފަމާ ހިނގާށެވެ! އެމަހުގައި ކުރަން އޮތް އެންމެ މުހިއްމު ކަމަކީ ގިނަގިނައިން ރޯދަ ހިފުމެވެ. އަދި އެމަހަކީ މީސްތަކުންގެ އަމަލުތައް ﷲގެ ހަޝްރަތަށް އުފުއްލެވޭ މައްސަރެވެ.\nރަސޫލާﷲ صلى الله عليه وسلم ގެ އަމަލުފުޅުތަކަށް ބަލާއިރު ޝައުބާންމަހުގެ ބޮޑުބައެއްގައި އެކަލޭގެފާނު ރޯދަހިއްޕެވިކަން ހަދީޡްފުޅުތަކުން ޡާބިތުވެއެވެ. އަބޫ ސަލަމާ ރަލިއަﷲ އަންހުގެ އަރިހުން ރިވާވެގެންވެއެވެ.\nއެކަލޭގެފާނު ވިދާޅުވިއެވެ. ރަސޫލާﷲ صلى الله عليه وسلم ރޯދަ ހިއްޕަވާ ގޮތާ ބެހޭގޮތުން ތިމަންކަލޭގެފާނު އާއިޝަތުގެފާނާ ސުވާލުކުރީމެވެ. އެކަމަނާ ވިދާޅުވި ބަސްފުޅެއްގެ މާނައިގައިވެއެވެ.\n“ތިމަންމެން އެކަލޭގެފާނު ރޯދަ ހިއްޕަވައިފިއޭ ބުނަންދެން ރޯދަ ހިއްޕަވައެވެ. އަދި ތިމަންމެން އެކަލޭގެފާނު ރޯދަ ވިއްލައިފިޔޭ ބުނަންދެން ރޯދަ ނުހިއްޕަވާ ހުންނަވައެވެ. ޝައުބާން މަހަށްވުރެ ގިނައިން އެކަލޭގެފާނު ރޯދަ ހިއްޕެވި މައްސަރެއް ތިމަން ކަމަނާ ދެކެވަޑައިނުގަންނަވަމެވެ. ބައެއް ފަހަރު މުޅި ޝައުބާން މަހު އެއްކޮށް ރޯދަ ހިއްޕަވައެވެ. އަދި އަނެއްބައި ފަހަރު ޝައުބާން މަހުން މަދު ބައެއް ފިޔަވާ ރޯދަ ހިއްޕަވައެވެ.”\nއެހެންކަމުން ޝައުބާންމަހު ރޯދަހިފުން ގިނަކުރުމަކީ ވަރަށް ބޮޑަށް އެދެވިގެންވާ ކަމެކެވެ. އަދިﷲގެ ހަޟްރަތުން ދަރުމައާ ޡަވާބަށް އެދިގެން މީހަކު ރޯދަ ހިފައިފިނަމަ އެމީހެއްގެ މޫނު އެތައް ހާސް ދުރުމިނަކަށް ނަރަކައާ ދުރުކުރައްވައެވެ. ﷲ ރުއްސުން ލެއްވި އަބޫސައީދުލް ހުދުރީ ރަލިއަﷲ އަންހު ގެ އަރިހުން ރިވާވެގެންވެއެވެ.\nރަސޫލާ صلى الله عليه وسلم ހަދީޡް ކުރެއްވި އަޑު ތިމަން އެއްސެވީމުއެވެ.\n“މާތްﷲގެ މަގުގައި އެންމެ ދުވަހަކު ރޯދަ ހިފި މީހެއްގެ މޫނު ހަތްދިހަ ހަރީފުގެ ދުރުމިނަށް ނަރަކައިން ދުރު ކުރައްވާނެއެވެ.”


Mihaalathugai gai dhurukoh namaadhu kurumakee hudhdha kameh: Fathuvaa dhey majilis\nމި ހާލަތުގައި ގައިދުރުކޮށްގެން ނަމާދުކުރުމަކީ ހުއްދަކަމެއް: ފަތުވާދޭ މަޖިލިސް\n16 މާރޗް 2021\nކޯވިޑް-19 ގެ ބަލިމަޑުކަމާ ގުޅިގެން، މި ހާލަތުގައި ގައިދުރުކޮށް ސަފުހަދައިގެން ނަމާދުކުރުމަކީ ހުއްދަ ކަމެއް ކަމެއް އިސްލާމީ ފަތުވާދޭ އެންމެ މަތީ މަޖިލީހުން ނިންމައިފިއެވެ.\nއެ މަޖިލީހުން އެހެން ނިންމިއިރު، ކޯވިޑު-19 ގެ ހާލަތާ ގުޅިގެން މާލެ ސަރަހައްދުގެ މިސްކިތްތަކުގައި ގައިދުރުކަން ބަހައްޓައިގެން ނަމާދުކުރަން އިސްލާމިކް މިނިސްޓްރީން ވަނީ މިދިޔަ މަހު އަންގައިފަ އެވެ. ފަތުވާދޭ މަޖިލީހުން ނިންމާފައިވަނީ މި މައުޟޫޢުގައި ދުނިޔޭގެ ފަތުވާ މަޖިލީސްތަކާއި ފަތުވާ ކޮމެޓީތަކުން ނެރެފައިވާ ފަތުވާތަކުން ދަލީލުކޮށެވެ. އެގޮތުން މީސްތަކުންގެ މެދުގައި ހަލުވިކަމާއެކު ކޯވިޑް ވައިރަސް ފެތުރިދާނެ ކަމުގެ ބިރަށްޓަކައި މީސްތަކުން އެއްވެގެން ހެދޭ ޖަމާޢަތްތައް ހެދުން ހުއްޓާލުން ޞައްޙަ ކަމަށެވެ. ސަބަބަކީ އިސްލާމީ ޝަރީޢަތުގެ މަޞްދަރުތައް ބިނާވެފައި ވަނީ މީސްތަކުންނަށް ލުއިފަސޭހަކޮށްދީ ބުރަކަން ނައްތާލާ ޟަރޫރީ ޙާލަތުން ދިފާޢުވެ މަފްސަދާ ނައްތާލުމަށް ކަމަށްވާތީއެވެ.\nއިތުބާރު ހުރި ޞިއްޙީ މާހިރުންގެ ލަފަޔާއި އިރުޝާދާ ޚިލާފަށް ތަންތަނަށް ޖަމާވެ ހެދުމަކީ އެމީހަކު ފާފަވެރިވާނެ ކަމެއް. އަދި މިގޮތަށް އެމީހަކު އެކުރި ކަމެއްގެ ފަރުދީ ޒިންމާ އެމީހާ އުފުލަންޖެހޭނެ. ދުނިޔޭގެ ޤައުމުތަކުގެ ފަތުވާ މަޖިލީސްތަކުން އެއްބަސްވެފައިވަނީ އެގޮތަށް ޢަމަލުކޮށް ކަމުގެ ޙުރުމަތް ކަނޑައިލުމާއި އެކަމުގެ ސަބަބުން ބަލި އިތުރަށް ފެތުރޭނެ ގޮތް ތަނަވަސްވެ ތިމާގެ ނަފުސާއި މުޖުތަމަޢު ކޯވިޑްގެ ކާރިޘާގެ ނުރައްކަލަށް ހުށައެޅުމަކީ ޙަރާމް ކަމެއް ކަމަށް.\n– ފަތުވާދޭ މަޖިލީހުން ބުނެފައިވެއެވެ.\nމިކަމުގައި އޮތް މަގްސަދާގެ އަޞްލަކީ މީސްތަކުން އެއްތަނަކަށް ޖަމާވުންކަމަށް ކަމާބެހޭ ޞިއްޙީ މާހިރުން ހާމަކުރާކަމަށާއި، އެހެންކަމުން މިކަމުގައި މުސްލިމުންގެ މައްޗަށް ލާޒިމުވެގެންވަނީ އިތުބާރުހުރި ޞިއްޙީ މާހިރުން ދޭ މަޢުލޫމާތުގެ މައްޗަށް ބުރަވެތިބެ އެއާ އެއްގޮތަށް ޢަމަލު ކުރުންކަމަށެވެ. އަދި މިއަމުރުތަކަށް ތަބާވުމަކީ ޝަރުޢީ ގޮތުން އޮތް ވާޖިބުކަމެއްކަމަށް ބުނެފައިވެއެވެ. އެއީ އެއަމުރުތަކާ ޚިލާފުވުމުން ނަފުސުތަކަށް ލިބޭ ގެއްލުމުގެ ސަބަބުން ފަހަރެއްގައި އެމީހަކު މަރާކުރިމަތިލައި ހަލާކުވެގެން ދިއުންވެސް ހިމެނޭތީކަމަށެވެ.\nޞިއްޙީ ގޮތުން ލާޒިމުކުރާ އިޖްރާއަތްތަކަށް ތަބާވުން ވާޖިބުކަމަކަށް ވީހިނދު އެކަމަކީ ޢުމުރުގެ ގޮތުން ވިޔަސް، ފަރުދުންގެ ސަލާމަތާއި ރައްކާތެރި ކަމާއި ގުޅިފައިވާ ކަމަކަށް ވިޔަސް، އަދި ނަމާދުކުރާ މީހުންގެ ޞިއްޙީ ޙާލަތާއި ގުޅިފައިވާ ކަމަކަށްވިޔަސް، އަދި މިސްކިތަށް ވަނުމުގެ ކުރިން އަދާކުރަން ޖެހޭ ކަމަކަށް ވިޔަސް، އިތުބާރު ހުރި ޞިއްޙީ މާހިރުން މިކަމަށް ދެއްވާ އިރުޝާދަށް ބޯލެނބުމަކީ ދީނީގޮތުން ވާޖިބުކަމެއްކަމަށް ފަތުވާދޭ މަޖިލީހުން ބުނެފައިވެއެވެ.\nމިހޯދުންތަކުގެ އަލީގައި ފަތުވާދޭ މަޖިލީހުގެ މެންބަރުންނަށް އެއްބަސްވެވުނީ މިޙާލަތުގައި ގައިދުރުކޮށްގެން ސައުހަދައިގެން ޖަމާޢަތުގެ ނަމާދުކުރުމީ މަކްރޫހަ ކަމަކާއި ނުލައި ހުއްދަ ކަމެއް ކަމުގައެވެ. އަދި އެކަމަކީ އިސްވެދިޔަ އާޔަތްތަކާއި ޙަދީޘްތަކާއި ޢިލްމުވެރިންގެ ބަސްފުޅުތަކުން ޞައްޙަ ކަމަށް ދަލީލު ލިބޭ އަދި މިހާރު ދުނިޔޭގެ ގިނަ ޤައުމުތަކުގެ ފަތުވާދޭ މަޖިލީސްތަކުން މިޙާލަތާއި ގުޅުވައިގެން ހުއްދަ ކަމެއްކަމެއްގެ ގޮތުގައި ފަތުވާތައް ނެރެފައިވާ ކަމަށެވެ.\n45 މިނިޓު ކުރިން


ރައީސުލްޖުމްހޫރިއްޔާ، ނ. ޅޮހީ ކައުންސިލަރުންނާ ބައްދަލު ކުރައްވައިފި - The President's Office\nރައީސުލްޖުމްހޫރިއްޔާ، ނ. ޅޮހީ ކައުންސިލަރުންނާ ބައްދަލު ކުރައްވައިފި\n5 ޖަނަވަރީ 2020، ރިފަރެންސް: 2020-004\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް މިލަދުންމަޑުލު ދެކުނުބުރީ ޅޮހީ ކައުންސިލަރުންނާ މިއަދު ބައްދަލުކުރައްވައިފިއެވެ. މި ބައްދަލުކުރެއްވުން އޮތީ މިއަދު މެންދުރުފަހު ރައީސުލްޖުމްހޫރިއްޔާގެ އޮފީހުގައެވެ.\nމި ބައްދަލުކުރެއްވުމުގައި، ޅޮހީގެ ތަރައްޤީއަށް ކުރިޔަށްގެންދާ މަޝްރޫޢުތަކުގެ އެންމެ ފަހުގެ މަޢުލޫމާތާއި، ކުރިޔަށް ރާވާފައިވާ މަޝްރޫޢުތަކުގެ މަޢުލޫމާތު ކައުންސިލަރުން ވަނީ ރައީސުލްޖުމްހޫރިއްޔާއާ ޙިއްޞާކުރައްވާފައެވެ. އަދި، ރަށުގެ މިހާރުގެ ހާލަތާއި، ރައްޔިތުންނަށް އެންމެ ބޮޑަށް ދަތިވެފައިވާ ކަންކަމާ ބެހޭގޮތުން ކައުންސިލަރުން ރައީސުލްޖުމްހޫރިއްޔާއާ މަޝްވަރާކުރެއްވިއެވެ.\nއެގޮތުން، ރަށުގައި ހުރި މިސްކިތުގެ ޖާގައިގެ ދަތިކަމާއި، ޞިއްޙީ މަރުކަޒު ހިންގުމުގައި ދިމާވާ ދަތިތަކާއި، ކުނި މެނޭޖްކުރުމުގައި ދިމާވާ ދަތިތަކާއި، ރަށުގައި ހުރި ސަރުކާރު އޮފީސް ތަކުގެ އިމާރާތްތަކުގައި ދިމާވާ ކަރަންޓުގެ މައްސަލަތަކާއި، ބަނދަރު ކުޑަވުމުން ދިމާވާ ދަތިތަކާ ގުޅޭގޮތުން ކައުންސިލަރުން ރައީސުލްޖުމްހޫރިއްޔާއާ ފުޅާ ދާއިރާއެއްގައި މަޝްވަރާކުރެއްވިއެވެ.\nމިބައްދަލުކޮށްލެއްވުމުގައި ރައީސުލްޖުމްހޫރިއްޔާ ވަނީ ކައުންސިލަރުން ފާހަގަކުރެއްވި ކަންތައްތަކުގައި ކަމާބެހޭ އިދާރާތަކާ މަޝްވަރާކުރައްވައިގެން ވީ އެންމެ އަވަހަކަށް އެކަންކަމަށް ޙައްލު ހޯއްދަވައިދެއްވުމަށް މަސައްކަތްޕުޅު ކުރައްވާނެ ކަމުގައި ވިދާޅުވެފައެވެ.


Izzaitherikan nulibeythee Ikram shakuvaa kurahvaifi\nއިއްޒަތްތެރިކަން ނުލިބޭ ކަމަށް ވިދާޅުވެ އިކްރާމް ޝަކުވާކުރައްވައިފި\nމެންބަރު އިކްރާމް ހަސަން މަޖިލީހުގެ ޖަލްސާއެއްގައި ވާހަކަދައްކަވަނީ -- ފޮޓޯ: މަޖިލިސް\nރައްޔިތުންގެ މަޖިލީހުގެ މެންބަރުންނަށް ހަގީގީ މާނައިގައި އިއްޒަތްތެރިކަން ލިބިވަޑައިނުގަންނަވާ ކަމަށް ވިދާޅުވެ އެމްޑީޕީގެ ދިއްގަރު ދާއިރާގެ މެންބަރު އިކްރާމް ހަސަން ވަރަށް ބޮޑަށް ޝަކުވާ ކުރައްވައިފި އެވެ.\nއިކްރާމް ޝަކުވާކުރެއްވީ މަޖިލީހުގެ މެންބަރުންގެ އެކުވެރިންނަށް އެއާޕޯޓުގެ ވީއައިޕީ ލޯންޖު ބޭނުންކުރެވޭ ގޮތް ހެދުމަށް މަޖިލީހުގެ އާންމު ކޮމިޓީން ނިންމާފައިވާ ނިންމުމާ ދެކޮޅަށް މަޖިލީހުގެ ގިނަ މެންބަރުން ތަކެއް ވާހަކަދައްކަވާފައިވާތީ އެކަމާ ހިތްހަމަޖެހިވަޑައިނުގެން މެންބަރުން ތިއްބަވާ ވަޓްސްއަޕް ގުރޫޕަކަށް ފޮނުއްވި މެސެޖުތަކެއްގަ އެވެ.\nއިކްރާމް ވިދާޅުވީ މަޖިލީހުގެ ގަވައިދުގައި "އިއްޒަތްތެރި" ހިމަނާފައިވީ ނަމަވެސް ހަގީގީ މާނައިގައި އިއްޒަތް ނުހޯދާ އޮތީ ހަމައެކަނި ރާއްޖޭގެ މަޖިލިސް ކަމަށެވެ. އެހެންވެ މަޖިލީހުން ބޭރުގައި އުޅުއްވާއިރު އިއްޒަތްތެރިކަމުގެ އިހުސާސް ކުޑަކޮށްވެސް ނުކުރެއްވޭ ކަމަށެވެ. ގާނޫނާއި ގަވައިދު އިސްލާހުކޮށްގެން އިއްޒަތްތެރިކަން ޔަގީންކޮށްދިނުމަށް ވެސް އެދިވަޑައިގެންނެވި އެވެ.\n"އަޅުގަނޑު ގަބޫލުކުރާ ގޮތުގައި ހަގީގީ މާނައިގައި އިއްޒަތްތެރިކަން ހޯދަން އެދޭނަމަ ކޮންމެވެސް ބަދަލުތަކެއް ގާނޫނަށް ނުވަތަ ގަވައިދަށް ގެންނަންޖެހޭ،" އިކްރާމު ލިޔުއްވާފައިވެ އެވެ.\nގިނަ މެންބަރުންގެ ރޫހު ހުރީ ހުރިހާ ގޮތަކުން ވެސް މަޖިލީހުގެ މެންބަރުން ނިކަމެތިވާ ގޮތަށް ކަމަށް ވިދާޅުވެ އިކްރާމް ވަނީ މެންބަރުންނަށް ފާޑުވެސް ވިދާޅުވެފަ އެވެ. މެންބަރުންނަށް އިއްޒަތްތެރިކަން ލިބިވަޑައިނުގަންނަވާތީ "ނިކަމެތި މެންބަރު" ކިޔުން ރަނގަޅުވާނެ ކަމަށާއި އޭރުން ރައްޔިތުން މާއުފާވާނެ ކަމުގައިވެސް ވިދާޅުވި އެވެ.\nމެންބަރު އިކްރާމުގެ ޝަކުވާތަކާ ގުޅިގެން މަޖިލީހުގެ ނައިބް ރައީސް އީވާ އަބްދުﷲ ވިދާޅުވީ ގާނޫނުތަކާއި މަޖިލީހުގެ ގަވައިދު ފާސްކުރަނީ މެންބަރުން ކަމަށްވާތީ މަޖިލީހުގެ އިދާރާއިން ލާޒިމުކުރާ ކަމެއް ނެތް ކަމަށެވެ. އަދި ކިއުގައި ޖެހިވަޑައިނުގެން މެންބަރުންނަށް ހިދުމަތް ލިބޭނެ ގޮތް ހެދުމަށް ގާނޫނާއި ގަވައިދުތަކަށް ގެނެވޭނެ ބަދަލުތަކުގެ ތަފްސީލަކަށް ވެސް އީވާ އެދިވަޑައިގެންނެވި އެވެ.\nމެންބަރު އިބްރާހީމް ރަޝީދު މަޖިލީހުގެ ޖަލްސާއެއްގައި ވާހަކަދައްކަވަނީ -- ފޮޓޯ: މަޖިލިސް\nމެންބަރު އިކްރާމުގެ ޝަކުވާތަކަށް އެމްޑީޕީގެ މާފަންނު މެދު ދާއިރާގެ މެންބަރު އިބްރާހީމް ރަޝީދު (ބޮންޑާ) ވަނީ ރައްދުދެއްވާފަ އެވެ. އެގޮތުން ބޮންޑާ ވިދާޅުވީ އަނބިދަރިންނާއި، ގެދޮރު ވިއްކާލުމަށްފަހު "ހެސްކިޔާފައި ސެންޓު ޖަހާފައި ރަށުތެރޭގައި ދުއްވިއަސް" ގަދަރާއި އިއްޒަތް ނުލިބޭނެ ކަމަށާއި އެކަމަކު މީހުންގެ މަލާމާތް ލިބިދާނެ ކަމަށެވެ. އެހެންވެ ބޮންޑާ ވަނީ "ދޮންދޮން ކަޅޭ ހެދިވަޑައިގަތުމަށް" ނޫޅުއްވުމަށް އިކްރާމަށް ދަންނަވާފަ އެވެ.\nބޮންޑާ ވަނީ ދިވެހި ބަހުގައި އިއްޒަތް މާނަކުރައްވާ ގޮތް ވެސް އިކްރާމަށް ވިދާޅުވެ ދެއްވާފަ އެވެ. އެގޮތުން ވިދާޅުވީ އިއްޒަތަކީ މީހެއްގެ މާތްކަމާއި ގަދަރުވެރިކަމާއި އެކަމުން އުފެދޭ ހަގީގީ ބާރު ކަމަށެވެ.\nބޮންޑާ އިތުރަށް ވިދާޅުވީ މެންބަރުންނަށް އިއްޒަތާއި އިމްތިޔާޒު ދިނުމަށް ރައްޔިތުންގެ ބައިތުލްމާލުގައި ފައިސާ ނެތް ކަމަށެވެ. ފައިސާ ނެތީ ދިވެހިންގެ ކުރިއަށް އޮތް ހަތަރު ޖީލުގެ މަސައްކަތުން ވެސް އަދާނުކުރެވޭ ވަރުގެ ބޮޑު ދަރަންޏެއް ދައުލަތުގައި އޮތުމުން ކަމަށްވެސް ވިދާޅުވި އެވެ. ދައުލަތުގެ ދަރަނި ބޮޑު ކަން އޭނާ ސިފަކޮށްދެއްވީ ދުނިޔޭގެ އެންމެ އުސް ފަރުބަދަ ކަމަށްވާ ހިމާލިޔާ ފަރުބަދައިގެ ސައިޒުންނެވެ.\nއެމްޑީޕީ ރައްޔިތުންގެ މަޖިލިސް ޕޮލިޓިކްސް\nމިފަހަރު ގޯސްވީ ނޫހުގައި ޖަހާ ފޮޓޯ


SunOnline: Furathama Faharah McDonald's in Vegan Burger Tha'aaraf Kurany\nފުރަތަމަ ފަހަރަށް މެކް ޑޮނަލްޑްސް އިން ވީގަން ބާގާ ތައާރަފްކުރަނީ\nއައިމިނަތު ލުބާ 21 Sep 2021, 08:40\nމެކް ޑޮނަލްޑްސް އިން ވީގަން ބާރގާ ތައާރަފްކުރަނީ---\nތިން އަހަރު ވަންދެން ރީސާޗްކުރުމަށްފަހު ދުނިޔޭގެ މަޝްހޫރު އައުޓްލެޓް މެކް ޑޮނަލްޑްސް އިން ވީގަން ބާގާ ތައާރަފްކުރަން ނިންމައިފިއެވެ.\nބިޔޯންޑް މީޓް އާ ގުޅިގެން އުފައްދާ މި އާ ބާރގާ އަކީ ވެޖިޓޭރިއަނުންނަށް ހާއްސަކޮށް އުފައްދާ ބާރގާއެކެވެ. މީގައި ހިމެނޭ ތަކެއްޗަކީ ވީގަން ސޯސް، ލެޓިއުސް، ފިޔާ، ޓޮމާޓޯ، ޕިކްލްސް، ކެޗްއަޕް އަދި މަސްޓާޑްއެވެ. މި މަހު 29 ވަނަ ދުވަހުން ފެށިގެން މެކް ޑޮނަލްޑްސް ގެ 10 އައުޓްލެޓެއްގައި މި ބާރގާ ލިބެން ހުންނައިރު މީގެ އަގަކީ 3.49 ޕައުންޑަށެވެ. ބާރގާ އަށް ލިބެމުން އަންނަ ތަރުހީބަށް ބެލުމަށްފަހު މެކް ޑޮނަލްޑްސްގެ 250 އައުޓްލެޓުގައި ވީގަން ބާރގާ ލިބެން ހުންނާނެއެވެ.\nމެކް ޑޮނަލްޑްސް ޔޫކޭގެ ޗީފް މާކެޓިން އޮފިސަރު މިޝެލް ގްރެހެމް ވިދާޅުވީ މެކް ޑޮނަލްޑްސް އިން އަބަދުވެސް އިސްކަން ދެނީ ކަސްޓަމަރުންގެ ހިތްއުފާކޮށްދެން ކަމަށާއި އާންމުންނަށް މި ޕްރޮޑަކްޓްވެސް ވަރަށް ކަމުދާނެ ކަމުގެ ފުރިހަމަ ޔަގީންކަން އެބޮތްކަމަށެވެ.\nމެކް ޑޮނަލްޑްސް ގެ 39,198 ރެސްޓޯރަންޓު މިހާރުވެސް ދުނިޔޭގައި އެބަހުއްޓެވެ. މި ފްރެންޗައިޒަކީ އާންމުންގެ މެދުގައި ބޮޑު މަގްބޫލުކަމެއް ހޯދާފައިވާ ފްރެންޗައިޒެއް ވެސްމެއެވެ. މެކް ޑޮނަލްޑްސް ނެތް ބައެއް ގައުމުގެ ތެރޭގައި ނޯތު ކޮރެއާ، އިރާން އަދި ޔަމަން ހިމެނެއެވެ.


ވާހަކަ: ހިމޭން ކައުނު\nލައިގެން ހުރި ހުދު ޔުނީފޯމުން އިރުގެ ދޯދިތައް ރިފްލެކްޓް ކުރަމުން ދިޔަ ނަމަވެސް ޖަނަވަރީ މަހުގެ އިރުވައިގެ އަވީގެ ހޫނާއެކު އޭދަފުށީގެ ހިރަފުސް މަގުތަކުން އަރަމުން ދިޔަ ދިލައިން ނަފުސާ އަލީ ހިއްލަމުން ދިޔަ ދާތަކަށް ހުއްޓުމެއް ނައެވެ. ބ. އަތޮޅު ތައުލީމީ މަރުކަޒުގެ ތެރެއަށް ވަދެވުނުއިރު މުޅި މީހާ ހުރީ ތެމިފޯވެފައެވެ.\nއޭނާ ގަސްދުގައި ލަހުން އައީ އެސެމްބްލީގައި ފަހަތުގައި ހުރުމަށެވެ. އޭނާގެ އުމުރުން މިވީ 13 އަހަރުގެ ތެރޭގައި އެހެން ކުދިން އޭނާއާ ބުލީ ކުރުން ހުއްޓުމަކަށް ނާދެއެވެ. އޭނާގެ ފަލަކަމުންނާއި ކަޅުކަމުން “ހާދަ ހަޑި ކުއްޖެކޭ” ކިޔާ އަބަދުވެސް ހަޖޫ ޖަހައެވެ. އޭނާ އާދަޔާ ހިލާފަށް ދާހިއްލާ މައްސަލާގައި ވެސް އަބަދުމެ މަލާމަތް ކުރެއެވެ. މިހެންވެ ނަފުސާ އަބަދުވެސް ބެލީ އެހެން މީހުންގެ ސަމާލުކަން ނުލިބި އުޅެވޭތޯއެވެ. ފާރުގެ ބިތެއް ނުވަތަ މަގުމަތީގައި ހުރި ގަހެއް ފަދައިން އެންމެންގެ ލޯމައްޗަށް ބެކްގްރައުންޑަށް ގެއްލިފައި ހުރި މީހަކަށް ވާށެވެ.\nމުޅި ތަނުގައި ވަނީ ސްކޫލް ކުދިންގެ ސުނބިސުނބި ލެއްވުމެވެ. ނަފުސާ ދެކޮޅަށް ދެކޮޅަށް ބަލައިލިއެވެ. ޝިރާޒް އަހްމަދު ވެސް ތަންކޮޅެއް ފަހަތުގައި ހުއްޓެވެ. މިއީ ތުޅާދޫ އަށް އުފަން އުމުރުން 15 އަހަރުގެ ޝިރާޒް ސްކޫލްގައި އުޅޭނޭ ފަހު އަހަރެވެ. އޭނާގެ މައިންބަފައިން ނިންމާފައިވަނީ މި އަހަރު ގްރޭޑް 10 ނިންމައި އޯ ލެވެލް ހަދާ ނިމުމުން އޭ ލެވެލް އަށް ކިޔަވަން ޝިރާޒް މާލެ ފޮނުވާށެވެ. މިހެން އަނެއްކާވެސް ހިތަށް އަރާފައި ނަފުސާ މޮޅިވިއެވެ. ޝިރާޒްއާ ވަކިވާން ޖެހޭތީ އޭނާ ވަރަށް ދެރަވިއެވެ.\nހިޔާލީ ކައުނަކުން ނަފުސާ އެނބުރި މި ހަގީގީ ދުނިޔެއަށް އައީ ކުއްލިއަކަށް އަޑު މަޑުވުމުންނެވެ. ސްކޫލް ހުޅުވުނު ދުވަހުގެ އެސްމްބްލީގައި ޕްރިންސިޕަލް ވާހަކަ ދައްކަވަން ފެއްޓެވުމުންނެވެ:-\n“މަދްރަސީ ދައުރަކީ ދުނިޔަވީ ހަޔާތަށް ތައްޔާރުވާން ތަމްރީން ވުމަށް ބައިސްކަލް ދުއްވަން ދަސްކުރުން ފަދަ ކަމެއް. ތަފާތު ދާއިރާތައް ހޯދައިބަލައި އެ ކަންތައްތަކުން ތިޔަ ކުދިން ތަޖުރިބާ ލިބިގަންނަންވީ ދުވަސް. ހަގީގީ ދިރިއުޅުމުގައި ހެދޭ ގޯސްތައް ވެސް ޓެކްސްޓްފޮތްތަކުން ލިބޭ ފިލާވަޅުތައްހާ އިބްރަތްތެރިވާނެ. ނަފުސު ތަރައްގީ ކުރުމަށާއި ހަޔާތުގެ އަމާޒުފަތްގަނޑުތަކަށް ވާސިލު ވުމަށް ޓަކައި ތިޔަ ކުދިންނަށް ކުރިމަތިވާ ހުރަސްތަކާއި ގޮންޖެހުންތައް ބަދަލު ކޮށްލަން ޖެހޭނީ ރަނގަޅު ފިޔަވަޅުތަކަކަށް. މަސްތުވާތަކެއްޗަކީ އެއްވެސް ހައްލެއް ނޫން. ތިޔައިން ކޮންމެ ކުއްޖަކީ ވެސް ހުލްގު ހެޔޮ މައިންބަފައިންނާއި މުދައްރިސުންގެ ކުޑަ ދަށުން ބޮޑު ވަމުން އަންނަ ކުދިން. ހަޔާތުގެ އޮޅިތައް ގިރާ ކުރުމަށްޓަކައި އީމާންކަން ވަރުގަދަކޮށް އަދި އަހުލާގު ހަރުދަނާ ކުރަން ޖެހޭ.”\nޕްރިންސިޕަލް ދެން ދެއްކެވި ވާހަކައަކަށް ނަފުސާއަށް ސަމާލުކަމެއް ނުދެވުނެވެ. އޭނާގެ ހިޔާލުތައް އަނެއްކާވެސް އެނބުރި ދިޔައީ ޝިރާޒް އާ ދިމާއަށެވެ. މި ފަހަރު ޝިރާޒް އާ ދިމާއަށް ބަލައިލެވުނު ވަގުތު އޭނާ ވެސް ނަފުސާ އާ ދިމާ އަށް ބަލައިލިއެވެ. ޝިރާޒް ހީލިއެވެ. ނަފުސާ ވެސް ހީލިއެވެ.\nގްރޭޑް7ނިންމާފައި ގްރޭޑް 8 ގައި މަދުރަސީ ދައުރުގެ މުޅިން އާ މަރުހަލާއަކަށް ކުރިމަތިލިއިރު ނަފުސާއަށް ނަފުސާނީ ގޮތުން އެންމެ ބޮޑު ހިތްވަރެއް އަބަދުވެސް ދެމުން އައީ ޝިރާޒްއެވެ. ޕްރައިމަރީ ކްލާސްތަކުގައި އުޅުނުއިރު ބައެއް އަންހެން ކުދިންނާއި ފިރިހެން ކުދިން ނަފުސާ ގޭންގްއަޕް ކޮށްލާ ވަގުތުތަކުގައި ވެސް ނަފުސާ ސަލާމަތް ކުރަން އަންނަނީ ޝިރާޒްއެވެ. ފަހަރެއްގައި އޭގެ ސިއްރަކީ ނަފުސާ ފަދައިން ޝިރާޒަކީ ވެސް ސޫރައިގެ ގޮތުން ކަޅު މަދަންގަނޑެއް ފަދަ ކުއްޖަކަށް ވާތީ ޝިރާޒް އަކީ ވެސް މުޅި ސްކޫލްގައި ބާކީވެ އިޖުތިމާއީ ގޮތުން އެކަހެރި ކުރެވިފައިވާ ކުއްޖަކަށް ވާތީ ކަމަށް ވެދާނެއެވެ. އެހެންކަމުން މިފަދަ އަގުހުރި، އިހުލާސްތެރި، ހިތްހެޔޮ ރަހްމަތްތެރިޔާއާ ދުވަހަކުވެސް ވަކިވާކަށް އޭނާ ނޭދެއެވެ.\nސެކަންޑްރީ ސްކޫލްގެ ފުރަތަމަ ދުވަސް ދިޔަ ނުދިޔަ ގޮތް ވެސް ނަފުސާއަކަށް ނޭނގެއެވެ. އިސާހިތަކު އޭނާ އާއި ޝިރާޒް ހުރީ ގެއަށް ދާން ގޭޓް ކުރިމައްޗަށް ނުކުމެވިފައެވެ.\nގްރޭޑް4ގައި އުޅޭ ނަފުސާގެ އުމުރުން9އަހަރުގެ ކޮއްކޮ ނަފީސް އަލީ ސްކޫލްގެ މެންދުރު ފަހު ސެޝަނަށް ލައިދޭން ނަފުސާގެ މަންމަ އައިސް ހުއްޓެވެ. ހަމައެފަދައިން ގްރޭޑް7ގައި ކިޔަވާ ޝިރާޒްގެ އުމުރުން 12 އަހަރުގެ ކޮއްކޮ ޝަޒްރާ އަހްމަދު ގޮވައިގެން ޝިރާޒްގެ މަންމަ އައިސް ހުއްޓެވެ. ނަފުސާ އާއި ޝިރާޒްއާ ދެމެދު ގާތްކަމެއް އުފެދުމުން ނަފީސް އާއި ޝަޒްރާ ވެސް އުޅެން ފެށީ މާ ބެސްޓްފްރެންޑް ވެގެންނެވެ. ހަމަ އެ ގޮތަށް ޝިރާޒް ގެއަށް ދާ މަގުމަތީގައި ނަފުސާގެ ގެއާ ހަމައަށް ގޮސްފައި ދާން ފެށުމުން ދެ ކުދިންގެ ދެ މަންމައިންގެ ދެމެދުގައި ވެސް ރަހްމަތްތެރިކަމެއް އުފެދި، އެ ދެ މަންމައިން ފަހުންފަހުން އައިސް ގެއަށް ދަނީ އޮލަވާހަކާގައި ހިނގަމުންދާ ނަފުސާ އާއި ޝިރާޒްއާ ތަންކޮޅެއް ދުރުން އެ ދެ މީހުންގެ އަމިއްލަ ސުނބިސުނބިތަކާއެކުއެވެ.\n“ބަޔޮލޮޖީ ވަރަށް އިންޓްރެސްޓިން. އެކަމަކު ފިޒިކްސާއި ކެމިސްޓްރީ އަންޑަސްޓޭންޑެއް ނުވޭ،” ނަފުސާ ފެށިއެވެ.\n“ދުވަސްކޮޅެއް ވީމަ ރަނގަޅު ވާނެ،” ޝިރާޒް ބުންޏެވެ.\nނަފުސާ އަށް އަދިވެސް އޭނާ ކުރިއަށް ދާނެ ކެރިއަރަކާމެދު ގޮތެއް ނުނިންމެއެވެ. ގްރޭޑް 8 އަށް އައި އިރު ވެސް އޭނާގެ ސިކުނޑި ހުރީ ދެ އަތަށް ކިރިކިރިއެވެ. ޑޮކްޓަރަކަށް ވާނީ ތޯ ނޫނީ ޓީޗަރަކަށް ވާނީ ތޯއެވެ. އެންމެ ފަހުން ވަގުތު ކައިރިވެ، ގޮތެއް ނިންމަން މަޖުބޫރު ވުމުން އޭނާ ނިންމީ ސައިންސް ސްޓްރީމް އިހުތިޔާރު ކުރުމަށެވެ. ރައްކާތެރިކަމެއްގެ ގޮތުންނެވެ. ސަބަބަކީ ޑޮކްޓަރަކަށް ނުވެވިއްޖެއްޔާ ބަޔޮލޮޖީ ކިޔަވައިދޭ މުދައްރިސަކަށް ވެވިދާނެ ނޫން ހެއްޔެވެ. އެއިރުން މުޅި ހަޔާތް އެއްކޮށް ބޮއްސުންލައިގެނެއް ނުދާނެ ނޫން ހެއްޔެވެ.\n“ވެދާނެ ފިޒިކްސާއި ކެމިސްޓްރީގައި މާ ބޮޑަށް މެތްސް ބޭނުން ކުރަން ޖެހޭތީ ކަމަށް. އަހަރެން އަބަދުވެސް ވަރަށް ފޫހިވާ އެއްޗެއް މެތްސް،” ނަފުސާ ކުރިއަށް ގެންދިޔައެވެ.\n“މަށަށް ވަރަށް އޯކޭ މެތްސް. ވެދާނެ ކޮމާސް އެކައުންޓް އިކޯން ހަދާތީ ކަމަށް،” ޝިރާޒް ހީލިއެވެ.\nޝިރާޒްގެ މައިންބަފައިންނަކީ އެހާ ފޯރާ ބައެއް ނޫނެވެ. ތުޅާދޫގައި ކުޑަ ކަންމަތީ ފިހާރައެއް ހިންގުން ފިޔަވާ އެ އާއިލާ އަށް އިގުތިސާދީ ގޮތުން މާ ބޮޑު ފުރުސަތުތަކެއް ނެތުމުން އާއިލާގެ ކުރިމަގަށް ވިސްނާފައި ޝިރާޒް ނިންމާފައި އޮތީ ޗާޓަޑް އެކައުންޓެންޓަކަށް ވާށެވެ. ނަފުސާގެ ބައްޕަ މާލޭގައި ފިހާރައެއް ހިންގައި، ފުދޭވަރެއްގެ ތަނަވަސް ދިރިއުޅުމެއް އުޅެވޭތީ ފައިސާއާމެދު ނުވިސްނައި، ނަފުސާގެ މައިންބަފައިން އެދިފައިވަނީ ނަފުސާ ބޭނުން މަގަކުން ހިނގުމަށެވެ.\n“ލާރި ހުރިހާ ވެސް އެއްޗަކީ މިހާރު.”\nޝިރާޒް ކުއްލިއަކަށް މިހެން ބުނީ ކީއްވެ ކަމެއް ނޭނގެއެވެ. ނަފުސާގެ ސިކުނޑިއަށް ދެންމެ އައި ހިޔާލުތައް އޭނާގެ ސިކުނޑިއަށް ސީދާ ދިޔަ ކަހަލައެވެ. ނަފުސާއަކީ ކޮންމެވެސް ވަރަކަށް އިނގިރޭސި ވާހަކަ ކިޔައި، އިނގިރޭސި ފިލްމް ބަލާ ކުއްޖަކަށް ވާތީ “ސޯލްމޭޓް” މިއީ އަޑުއަހާފައި އޮތް ބަހެކެވެ. ނަމަވެސް އެއީ ކިހިނެތް ވާ ކަމެއްކަން އަދި މާ ރަނގަޅަކަށް ސާފެއް ނުވެއެވެ.\n“މަނީ ކެނޮޓް ބައި ހެޕިނެސް،” ޝިރާޒްއާ ދިމާއަށް ބަލައިލަމުން ނަފުސާ ވަރަށް ސީރިއަސް ރާގަކަށް އިނގިރޭސި ބަހުން ބުނެލިއެވެ.\nޝިރާޒް ވެސް އިސް އުފުލައި އަދި ވަރަށް ފުން ނަޒަރަކުން ނަފުސާގެ ލޮލަށް ބަލައިލިއެވެ.\n“މި ބުނީ ފައިސާ ހުރެގެންނޭ އުފާވާނެ ކަންތައްތައް ވެސް ކުރެވޭނީ. ޖޫސް ޕެޓީއެއް ވެސް މި ލިބެނީ މަންމަ ލާރި ދިނިއްޔާ!” ޝިރާޒް ރަކި ގޮތަކަށް ހީލިއެވެ.\nނަފުސާ ވެސް ހީލިއެވެ. ޝިރާޒް އެ ބުނީ ތެދެކެވެ.\nނަފުސާގެ ގެއާ އަރާ ހަމަވިއެވެ. މަންމަ މާ ކުރިން ވަދެއްޖެއެވެ.\n“އޯކޭ، ސީ ޔޫ،” އިނގިރޭސި ބަހުން ބުނަމުން ޝިރާޒްގެ މަންމަ އޭދަފުށީން ކުއްޔަށް ހިފާފައި ހުރި ގެއާ ދިމާއަށް ނައްޓާލިއެވެ.\n“އޯކޭ،” ނަފުސާ ޖަވާބު ދިނެވެ.\nޝިރާޒް ލޮލުކޮޅަށް ގެއްލެންދެން ނަފުސާ ގޭ ދޮރުމަތީގައި ހުއްޓެވެ. އޭނާ ހުރީ ވަރަށް ބޮޑަށް ކަރުހިއްކައިގެންފައި ކަމަށް ވިޔަސް، ގެއަށް ވަންނަން ހަނދާންވީ ޝިރާޒް ދިއުމުންނެވެ. (ނުނިމޭ)\nއެޑިޓަރުގެ ނޯޓް: މި ވާހަކައަކީ އީޓީގެ ކިޔުންތެރިއަކު އީޓީއަށް ކޮށްދީފައިވާ ހަދިޔާއެކެވެ. މި ވާހަކަ “އީޓީ” ގައި ޝާއިއު ކުރި ނަމަވެސް އޭނާގެ ނަން ހާމަ ކުރަކަށް ބޭނުމެއް ނުވެއެވެ. މި ވާހަކާ ކޮންމެ ހަފްތާއެއްގެ އަންގާރަ އަދި ހޮނިހިރު ދުވަހު އީޓީ ގައި ޝާއިއު ކުރެވޭނެ އެވެ.